"Тонг Жаҳони": Россияда "қирғизистонликлар ови" кетмоқда\n01 июн 2020, Тошкент вақти: 04:51\nРоссияда қирғизистонлик меҳнат муҳожирларига нисбатан полиция ва махсус кучлар рейдлари авж олмоқда. Бу хабарларни тарқатаётган москвалик ҳуқуқ ҳимоячиларига кўра, қирғизистонлик муҳожирларни оммавий тарзда бадарға қилиш юқоридан келган буйруқ асосида амалга оширилмоқда.\nЎзбекистонлик таниқли ҳуқуқ фаоли, “Тонг Жаҳони” миграция лойиҳалари директори Валентина Чупик Россияда бошланиб кетган оммавий депортация ҳолатлари бевосита Қирғизистон ватандошларига нисбатан амалга оширилаётганидан хавотир билдирди.\nЎзининг Фейсбукдаги саҳифасида Валентина Валентиновна қирғиз муҳожирларига нисбатан полиция ва махсус хизматлар ноқонуний амалларни қўллаётганини билдирди.\nОзодлик билан суҳбатда ҳуқуқ фаоли қирғизистонликларга нисбатан бошланган “зачистка”ни юқоридан туширилган буйруқ асосида олиб борилаётгани тўғрисида инкор этиб бўлмас маълумотлар борлигини билдирди.\n- Биринчидан, бу ҳақда оғзаки тарзда полиция ходимларининг ўзи гапирмоқда. Иккинчидан, аниқ фактлар мавжуд. Москвада куни кеча олиб кетилган 7 кишидан ташқари, бугун яна бир қанча айни ҳолатлар содир бўлгани қайд этилди. Зачистка пайтида айнан Қирғизистон гражданлари ушлаб қолинаяпти ва судга тортилаяпти, қолган паспорт экаларини қўйиб юборишаяпти. Қирғизистонликлар ўзларининг ҳуқуқий ҳолатидан қатъий назар бадарға қилинмоқда. Бу ҳолатлар Смоленскда, Владимирда содир бўлгани қайд этилди. Қизиғи, ушланган қирғизистонликларнинг миллати ўзбек, тожик ва қирғиз, дейди Валентина Чупик.\nМутахассис келтирган маълумотларга биноан, 19 апрел куни Москванинг Ғарбий Бирюлёво полиция бўлимига Қирғизистон гражданлари бўлмиш 1994 йилда туғилган Абдилда уулу Калибек, 1990 йилда туғилган Адилбеков Бактибек, 1987 йилда туғилган Арапов Зайнобиддин, 1996 йилда туғилган Давлатов Комрон, 1983 йилда туғилган Досумканов Сирғабек, 1994 йилда туғилган Зайниддинов Сирожиддин ва 1997 йилда туғилган Эргашев Давронбек келтирилган.\n20 апрел куни суд уларни турли баҳоналар асосида (майда безорилик, спиртли ичимлик ичиш, маст ҳолатда машина бошқариш ва ҳок.) 10 кунлик қамоқ жазоси тайинлаган. Валентина Чупик 10 кундан кейин бири ўзбек, учтаси тожик ва яна учтаси қирғиз миллатига мансуб қирғизистонликлар ҳужжатлари жойида бўлишига қарамасдан, “махсус приёмник”дан чиқарилмасдан номаълум томонга олиб кетилганини айтди.\n“Муҳожирлар Московский шаҳарчаси полиция хонасида топилди, аммо полицияда уларга нисбатан янги маъмурий иш очилгани – эндиликда улар “қайд жойи бўйича яшамагани” важи билан Шчербинский туман судига олиб борилиб, депортация қилинишини бизга маълум қилди”, дея давом этади Валентина Чупик.\n- Буларга очиқчасига айтишаяпти – “Агарда ишингиз юришса сизларни депортация қиламиз, юришмаса ва биз бирор нарсага илиниб қолсак – 1,5 йилгача қамалишингиз мумкин”. Улар террорчиликка алоқадорлик бўйича айбланиши мумкин. Мен бу одамлар билан суҳбатдан аниқладимки, ушланганлардан иккитаси 1,5 ой олдин террорчиликда гумон қилинаётган билан бир квартирада яшаган экан. Бу квартирада унлаб бошқа қирғизлар ҳам яшаган. Мен бир нарсага тушунмаяпман: нима учун жиноятчи албатта қирғизистонлик бўлиши керак?! Нега бу етти кишидан ташқари бир гуруҳ кўринишидан рус бўлмаган гражданлар, жумладан россияликлар ушланаяпти-ю, фақат қирғизистонликлар ёки Қирғизистонда туғилган россияликлар ушлаб қолинаяпти??? деди ҳуқуқ фаоли.\nҲуқуқ ҳимоячилари сайи-ҳаракатлари ва жамоатчилик босими остида ушланган қирғизистонликлар 2 май куни кечга яқин озодликка чиқарилди. Московский шаҳри полиция бўлимида Озодлик сўровига 10 кунлик қамоқ жазосини ўтаган муҳожирлар озод қилинганини тақдиқлаб беришди.\nБу суҳбатдан бир неча соат ўтиб, Валентина Чупик 3 май куни Қирғизистон элчихонаси талаби билан яна полиция борган иккита қирғиз муҳожири махсус приёмник орқали депортация қилинганини маълум қилди.\nВазиятга изоҳ берган Қирғизистон элчихонаси матбуот хизмати вакиласи Гулбарчин Байимбетова қирғизистонлик бу шахслар “миграция қонунчилигини бузгани сабабли ушлаб қолингани аниқланганини” билдирди. У ўз юртдошларига маҳаллий қонунчиликка риоя қилишни тавсия қилди.\nҲуқуқ ҳимоячилари 3 май куни Одинцово туманида ўзларини “махсус хизмат ходимлари” деб таништирган номаълум шахслар яна 3 нафар қирғизистонлик - 1993 йилда туғилган Абакиров Акбар Абакирович, 1986 йилда туғилган Исмаилов Муҳаммадва 1992 йилда туғилган Калигул уулу Жанибекларни иш жойидан олиб кетгани тўғрисида маълумот олганини Озодликка хабар қилди.


«Пахтакор» «Насаф» устидан 3:1 ҳисобида ғалабага эришди\n00:29 / 27.06.2015\nОлий Лига 14-турнинг марказий ўйинида Тошкентнинг «Пахтакор» жамоаси Қаршининг «Насаф» клуби устидан 3:1 ҳисобида ишончли ғалабага эришди. Қайд этиш жоиз, «Пахтакор»ни майдонга Ўзбекистон миллий терма жамоаси бош мураббийи этиб тайинланган Самвел Бабаян бошлаб тушди.\nҚизиқарли ва муросасиз курашлар остида кечган учрашувнинг биринчи бўлимида омад «Пахтакор» томонидан бўлди ва майдон эгалари буни таблода ҳам акс эттиришга муваффақ бўлишди.\nДастлаб дебютдаёқ – 7-дақиқада «Пахтакор» ҳимоячиси Аднан Ораховац ҳисобни очишга эришган бўлса, 23- ва 43-дақиқаларда ҳужумчи Игорь Сергеев дублни расмийлаштириб, Олий Лигадаги голлари сонини 11тага етказди.\nИккинчи таймда Рўзиқул Бердиев қўл остидаги «Насаф» вазиятни ўнглаш учун катта куч билан олдинга ўтди, бироқ қашқадарёлик футболчилар Александр Лобанов дарвозасини фақат бир марта, 57-дақиқада Илҳом Шомуродовнинг саъй-ҳаракатлари билан ишғол қила олишди, холос.\nШундай қилиб, «Пахтакор» очколари сонини 34та етказиб, пешқадамликни «Локомотив»дан қайтариб олди. Тошкент клуби биринчи давранинг сўнгги турида «Андижон» меҳмони бўлса, «Насаф» ўз майдонида «Машъал»ни қабул қилади.\nОлий Лига, 14-тур учрашуви\n26 июнь, жума\n«Пахтакор» (Тошкент) – «Насаф» (Қарши) 3:1 (3:0)\nГоллар: Аднан Ораховац (7), Игорь Сергеев (23, 43) – Илҳом Шомуродов (57).


Душанбеда ҳижобли аёллар камситилди. Ички ишлар вазирлиги ҳодисани ўрганяпти | Azon.uz - Ахборот-таҳлилий портал\n1635 11:50 18.12.2019\nТожикистон ички ишлар вазирлиги пойтахт Душанбенинг Сино туманида бир гуруҳ ҳижобли аёлларнинг ушланиши билан боғлиқ ҳодисани текширмоқда. Бу ҳақда “Азия-плюс” нашри хабар тарқатди.\n14 декабрь куни Сино тумани ички ишлар бўлимга олиб борилган ва бир неча соат ушлаб турилган йигирма чоғли аёлдан бири Нилуфар Ражабованинг айтишича, бўлимда уларни камситишган ва таҳқирлашган.\n“Биздан нега ҳижоб ўрашимизни сўрашди. Бунақада исиб кетмайсизларми, деб сўрашди. Бу ер сизларга Афғонистон ҳам, Эрон ҳам эмас дейишди. Бундай кийимда юриш мумкин эмас деб, ҳаммамизга шарф тарқатиб, шуни ўрашимизни айтишди. Менга шарф етмай қолди”, – деди Нилуфар Ражабова журналистлар билан суҳбатда.\nБундан ташқари, Нилуфарни 15 суткага қамаб қўйиш билан қўрқитишган ва телефонини олиб қўйишган. Ички ишлар ходимларидан қайси қонунга асосланиб бу ишларни қилишаётганини сўрагач, уни иғвогар деб аташган. Нилуфарни онасига келганидан кейингина қўйиб юборишган.\nТожикистон Социал-демократлар партияси етакчиси Раҳматулло Зойиров ушбу ҳодисани қоралади.\n“Қандай кийимни кийиш – ҳар бир кишининг ҳуқуқи. Тожикистон Конституцияси ва қонунлари, халқаро меъёрларга кўра шундай, – дея ёзди у Фейсбукдаги саҳифасида. – Мен бу қизни ҳам, унинг онасини ҳам шахсан танимайман. Лекин улар Тожикистон Республикасининг фуқаролари ва энг аввало улар ИНСОН, улар республикамизнинг Конституцияси ва қонунларида белгилаб қўйилган ҳуқуқ ва эркинликларга эга. Муҳтарам ички ишлар вазири, марҳамат қилиб мамлакат қонунларига риоя қилинг, инсонларнинг ҳуқуқларини ҳурмат кўрсатинг”.\n2365 15:37 28.01.2020


Демократлар Бушга рақиб танламоқдалар\nянвар 19, 2004\nДушанба куни АҚШнинг Айова штатида Демократик партия намояндалари президентликка номзодлар танлашни бошладилар. Сўровларга кўра, Жон Керри, Ховард Дин, Ричард Гепхардт ва Жон Эдвардсларда бўлажак президентлик сайловларида демократлардан республикачи Бушнинг рақиби бўлишга кўпроқ имконият бор. Америкада номзодларни танлаш жараёнини матбуот орқали кузатаётган ҳамкасбим Ҳурмат Бобожон ҳозир студияда.\nАбдулла Искандар: Ҳурмат дастлаб, АҚШда президентлик сайлови олдидан номзодларни аниқлаш тартибини тушунтириб берсангиз...\nҲурмат Бобожон: Душанба куни АҚШда сайловолди тадбирлари расман бошланди десак бўлади. Яъни, демократлар шу йил 2 ноябрда ўтказиладиган Президентлик сайловларида Жорж Бушга муқобил номзодни танлашга киришдилар. Бу жараён, Америка сайлов тизими бўйича бир неча ой давом этиши мумкин. Айова штатида 19 январда бошланган партия фаолларининг ёпиқ қурултойларида унинг қатнашчилари, яъни делегатлар у ёки бу номзод юзасидан ўз қарашларини билдирадилар. Биргина Айова штатида икки мингга яқин ана шундай қурилтой бўлиб ўтади. Уларда номзодликка даъвогарлардан қайси бири кўп таянч қозонса, ана шу даъвогар Айова штати бўйича ютиб чиққан ҳисобланади. Бир сўз билан айтганда бу тадбирларни чемпионат олдидан саралаш мусобақаларига қиёслаш мумкин.\nАИ: Айова штатидаги тадбирларда ютиб чиқиш у ёки бу даъвогар учун нимани англатади?\nҲБ:Қурултойларда у ёки бу даъвогарнинг ютиб чиқиши унинг тасдиқланганини англатмайди. Масалан, АҚШнинг олдинги президентлари катта Жорж Буш ҳам, Билл Клинтон ҳам бошланғич қурултойларини бой беришган. Аммо, бошқа танлов натижалари бўйича, номзодликка тасдиқланиб, ҳатто сайловларни ҳам ютиб чиқишган эди.\n27 январ куни Демократларнинг яна бир таянчи бўлган Ню Хэмпшир штатида ҳам қурилтойлар бўлиб ўтади. Мана шу йиғинлар, яъни Айова ва Ню Хмпширдаги қурултойлар натижалари жамланганидан сўнг, демократларнинг умуммиллий қурултойи бўлиб ўтади. Июн ойига белгиланган демократларнинг ана шу йиғинида бўлажак сайловларда Бушнинг рақиби ким бўлиши расман эълон қилинади.\nАИ: Ҳурмат, ҳозирга қадар демократлар рўйхатидаги қайси бир даъвогарларнинг номзод бўлишга имконияти кўпроқ?\nҲБ:Айова штати бўйича қарайдиган бўлсак, шу пайтгача Ховард Дин ва Ричард Гепхарднинг номзодликни қозониш имконлари кўпроқ экани айтилаётган эди. Аммо, "Ню Йорк Таймс" газетасининг ёзишича, сўнгги сўровлар Айова қурултойларида Жон Керри ютиб чиқиши эхтимоли катта эканини кўрсатган.\nАммо, Ню Хэмпширда ўтказилган сўровларга кўра, у ерда демократларнинг кўпчилиги ҳали ҳам Ховард Динни қўллаб- қувватлаётганликларини айтиш мумкин. Айниқса Диннининг Ироқ урушига қарши эътирозли чиқишлари унинг тарафдорлари сонини оширган. Яқинда Ховард Дин Ню Хемпширда қилган маърузасида Саддам Ҳусайннинг қўлга олингани Американи хавфсизроқ қилмагани, Усама бин Ладин, Шимолий Корея тарафидан келаётган таҳдид ҳамон бартараф этилмагани ҳақида гапирган эди.\nАммо, аслида, дейишади кузатувчилар, Ховард Дин миллий хавфсизлик ва ташқи сиёсат юргизиш борасида етарли тажрибага эга эмас. Бу борада Вьетнам уруши ветерани бўлган Жон Керри Бушга муносиб рақиб сифатида кўрилмоқда.\nДемократларнинг номзодларни аниқлаш бўйича ўтказган қурултойи натижалари ҳақида кейинги эшиттиришларимизда мунтазам бериб борамиз.


«Samsung Galaxy X» йиғма экран билан жиҳозланади\n«Samsung Galaxy X» йиғма экран билан...\n10.01.2018 21:03 0 618\nФото: «Your EDM»\nЙиғма OLED экрани билан жиҳозланган «Samsung Galaxy Х» смартфони жорий йилнинг декабрида тақдим этилади. Бу ҳақда Жанубий Кореядаги манбаларига таяниб, «NV.ua» хабар берди.\nМаълумотларга кўра, қурилма 2018 йилнинг ноябридан, унга ишлатиладиган эгилувчан OLED экрани эса мартдан бошлаб ишлаб чиқарила бошланади. Бу турдаги экранларнинг диагонали 7,3 дюймга тенг.\nМатрицаларни ишлаб чиқариш билан «Samsung Display» бўлинмаси шуғулланади.\n«Samsung Galaxy Х» ёпиқ ҳолатда оддий вертикал смартфонга ўхшаш бўлади, бироқ уни зарурат туғилганида очиш ва шу орқали қулай планшетга айлантириш мумкин.\n«Samsung» ўзининг биринчи эгилувчан смартфонини супер-премиум-қурилма сифатида тақдим этади. Бу нафақат унинг имкониятларига, балки нархига ҳам тааллуқли. Қурилманинг иккала кўрсатгичи ҳам ҳозирда мавжуд смартфонлардан сезиларли даражада фарқ қилади», — дейди Кореяда манба.\nсмартфон Samsung OLED Galaxy Х\nТехнология Кеча, 22:52


Бобурийлар даврига тегишли заргарлик буюмлари Ню Йоркда - BBC O'zbek\nБобурийлар даврига тегишли заргарлик буюмлари Ню Йоркда\nНю Йоркдаги "Метрополитан" санъат музейида 60дан ортиқ Ҳиндистонда ишланган заргарлик буюмлари намойишга қўйилган.\n"Ҳиндистон дурдоналари" деб номланган кўргазмадаги асори-атиқалар Шайх Ҳамад бин Абдуллоҳ ал-Соний коллекциясидан олинган. Музей маъмурларига кўра, мазкур буюмлар Ҳиндистонда Бобурийлар давридан то 20 аср бошларига қадар заргарлик санъати қай йўсин такомиллиашгани ва кейинчалик Ғарб билан тажриба алмашинувлар борасида муайян тасаввурни беради.\nМузей директори Томас Кемпбеллнинг айтишича, ушбу ишлар "Ҳиндистондаги муғуллар (Бобурийлар) бошқаруви давридаги ҳунармандчилик устахоналаридан токи Париждаги ательегача бўлган бир неча асрлик анъаналар ва заргарлик санъати намуналари"ни намойиш этади.\nТипу Cултон тахтидаги қимматбаҳо тошлар - олмос, ақиқ ва зумрад қадалган йўлбарс калласи кўргазмадаги алоҳида эътиборга лойиқ буюмларидан биридир. Типу Султон тарихда инглиз бошқарувига қарши курашган Ҳиндистон шоҳи сифатида ном қолдирган.\nБобурийлар давридаги яна бир қимматбаҳо буюмлардан бири бу яшм (нефрит) тоши билан ишланган ханжардир. Ушбу ханжарнинг сопи Бобурий шоҳ Жаҳонгир учун ясалган ва тиғи алмаштирилиб, унинг ўғли, бетакрор Тож Маҳални бунёд эттирган Шоҳ Жаҳонга берилган. Унинг ёнига боши Оврўпоча услубда ишланган мўъжаз ҳайкалча қўйилган.\nШунингдек, кўргазмадан 1875-1900 йиллардаги Шимолий Ҳиндистонга тегишли қатор салла безаклари ҳам ўрин олган. Уларни томоша қилар экансиз, анъанавий укпарли саллаларнинг бора-бора Ғарбона шакллар ола бошлаганига гувоҳ бўласиз.\nСалла безаклари орасида зумрад тошли қаламлар ҳам бор. Улар шоҳона саллаларга қадалганига шубҳа йўқ.\nКўргазмада Бобурийлар даврига тегишли қимматбаҳо тошлардан тизилган мунчоқлар ҳам қўйилган.\nШунингдек, 17 аср Бобурийлар даври ҳамда 18, 19 асрларда ишланган бошқа қатор тарихий буюмлар омма эътиборига ҳавола этилмоқда. Намойишга қўйилган бошқа қатор зеб-зийнатлар эса, Ҳиндистон маҳаражалари учун Картер ва бошқа Ғарб ширкатлари томонидан 19 ва 20 асрларда ишланган.\nФотогалерея Бобурийлар даврига тегишли заргарлик буюмлари Ню Йоркда\nТожмаҳалнинг сарғайган оқ мармари яна тозаланади\nФотогалерея Ҳиндистонга осмону фалакдан боқинг\nФотогалерея Бетакрор суратлар: Ҳинд аёллари даврлар оша...\nБобурийлар авлоди ҳузурида


Трамп ва Байденнинг навбатдаги “жанги” бекор бўлди | Qalampir.uz\nТрамп ва Байденнинг навбатдаги “жанги” бекор бўлди\nОлам\t10 Октябрь 2020 14:42 2027\nАҚШ президентлигига номзодлар Дональд Трамп ва Жо Байденнинг 15 октябрга белгиланган иккинчи дебати бекор қилинди. Бу ҳақда АҚШ президентлигига номзодларнинг сайловолди дебатлари бўйича комиссияси маълум қилди.\n"Номзодларнинг ҳар бири ушбу кун учун ўзларининг режалари борлигини эълон қилишди", дейилган комиссия баёнотида. Шу муносабат билан комиссия 15 октябрда ҳеч қандай дебат бўлмаслиги аниқ, деган хулосага келган.\nТашкилотчилар Трамп коронавирусга чалингани учун дебатни онлайн форматда ўтишини талаб қилишган. Шунда Трамп онлайн тарзда баҳслашишдан бош тортган. Байден эса бу фикрга норозилик билдирмаган.\nТрамп юзма-юз баҳслашишни талаб қилиб, даволовчи шифокори Шон Конлининг ташхисини кўрсатган. Унда Трампнинг тузалганлиги қайд этилган. Шунингдек, Конли Трамп 10 октябрь куни тўлиқ иш кунига қайтиши мумкинлиги ҳақида айтган.\nТаъкидланишича, бекор қилинган дебатни 22 октябрь куни ўтказиш мумкин.\nТрамп бугун, 10 октябрь куни Оқ уйдан туриб йиғилиш ўтказишни режалаштирган. 12 октябрь куни эса Флоридадаги митингга боришини маълум қилган.\nМаълумот учун, АҚШдаги сайловларга тобора яқин қолмоқда. У жорий йилнинг 3 ноябрида ўтказилади.\n27 Февраль 09:21 52432\n28 Февраль 12:08 47993\n28 Февраль 13:38 42572\n27 Февраль 16:47 24432\n28 Февраль 10:04 24151


Тадбиркорлик соҳаси нега биз кутганимиздек ривожлана олмаяпти? (3-мақола) | O'zLiDeP\nБундай омиллар сирасига албатта, машҳур учлик ёки биринчи уч ўринни эгалловчи муаммо - тадбиркорлик фаолияти учун “ер (бино), инфраструктура (коммуникация-энергетика) ва кредит ажратиш” киради. Худди ... ҳам сув ҳам дон керак деганларидек. Ер, инфраструктура-коммуникация-энергетика ва кредит қилиб берилса, тадбиркор нега керак, давлатни ўзи ҳам тадбиркорлик қилса бўлаверади деган гап ҳам ҳаёлни бир четидан ўтиши мумкин. Бу ҳаёлда ҳам маълум маънода жон бордир...\nТадбиркорлик соҳаси нега биз кутганимиздек ривожлана олмади...


06.01.2017 й. Халққа хизмат – исломий фазилат\nЎзбекча\tЎзбекча\tO'ZBEKCHA\tрусский\tEnglish\tالعربية Бош саҳифа\tЯнгиликлар\tЎзбекистон янгиликлари\tДунё янгиликлари\tМақолалар\tЖУМА МАВЪИЗАЛАРИ\tИБРАТЛИ ҲИКОЯЛАР\tФотолавҳалар\tМедиа\tВИДЕОЛАВҲАЛАР\tМАЪРУЗАЛАР\tАУДИО\tMenu\tБош саҳифа Янгиликлар\tЎзбекистон янгиликлари Дунё янгиликлари Мақолалар\tЖУМА МАВЪИЗАЛАРИ ИБРАТЛИ ҲИКОЯЛАР Фотолавҳалар Медиа\tВИДЕОЛАВҲАЛАР МАЪРУЗАЛАР АУДИО Жума мавъизалари\n06.01.2017 й. Халққа хизмат – исломий фазилат\tmuslim.uz\n- Дек 31, 2016\tШрифт ўлчами\nМуҳтарам жамоат! Маълумингизким, ҳар йили юртимиз раҳбари томонидан янги қарши олинаётган йил учун алоҳида ном берилади. Бу билан, шу йилда мазкур мавзуга катта аҳамият қаратилиши эълон қилинади. Зеро, халқимизда “Йўл билмаган манзилига етолмас”, деган гап бежизга айтилмаган. Ҳар бир иш, ҳар бир кун, ҳар бир йил режалик бўлса, кўзланган мақсадларга эришиш осон бўлади. Шунга кўра, янги қарши олинаётган 2017 йил ҳам юртимиз раҳбари томонидан “Халқ билан мулоқот ва инсон манфаатлари йили”, деб эълон қилинди. Аллоҳ таоло бу йилни халқимиз учун манфаатли йил қилсин! Динимизда инсонларга манфаат етказувчи киши Аллоҳ таоло учун энг суюкли бандалардан ҳисобланади дейилган. Ҳадиси шарифда шундай марҳамат қилинган:\n(عَنْ ابْنِ عُمَرَ رَضِيَ اللهُ عَنْهُمَا، أَنَّ النَّبِيَّ صلى الله عليه وسلم، قَالَ: أَحَبُّ النَّاسِ إِلَى اللَّهِ أَنْفَعَهُمْ ... (رواه الطبراني\n(عَنِ النُّعْمَانِ بْنِ بَشِيرٍ رَضِيَ اللهُ عَنْهُمَا قَالَ: قَالَ رَسُول الله صلى الله عليه وسلم: مَثَلُ المُؤْمِنينَ في تَوَادِّهِمْ وتَرَاحُمِهِمْ وَتَعَاطُفِهمْ، مَثَلُ الجَسَدِ إِذَا اشْتَكَى مِنْهُ عُضْوٌ تَدَاعَى لَهُ سَائِرُ الجَسَدِ بِالسَّهَرِ والحُمَّى. (مُتَّفَقٌ عَلَيهِ\nяъни: Нуъмон ибн Башир розияллоҳу анҳумодан ривоят қилинади: Расулуллоҳ соллаллоҳу алайҳи васаллам: “Мўминларнинг бир бирларига меҳр-муҳаббат, раҳм-шафқат ва меҳрибонлигининг мисоли худди бир жасад кабики, унинг бирорта аъзоси оғриса, жасаднинг қолган (аъзолар)и унинг учун бедорлик ҳамда иситма ила безовта бўлишади”, дедилар. Муттафақун алайҳ.\nУшбу ҳадисда барча мўмин- мусулмонлар ҳар доим бир бири билан ўзаро меҳр-шафқат ва ёрдамда бўлишлари ҳамда бирор мўмин-мусулмонга етган мусибатга қолган мусулмонлар ҳам мазкур мусибат худди ўзларига етгандек бефарқ бўмаслиги лозим экани баён қилинмоқда.\nДарҳақиқат, динимиз инсонпарвар, яхшилик динидир. Доим инсонларга манфаат етказиш, доим яхшилик қилишга чорлаган диндир. Аллоҳ таоло Қуръони каримда шундай марҳмат қилган:\nяъни: “Ва эзгу иш қилингиз – шоядки, нажот топсангиз!” (Ҳаж сураси, 77-оят)\nУшбу оятда эзгу иш дейилмоқда. Бу дегани – сиздан зинҳор ёмонлик, фасод содир бўлмасин деганидир. Шунингдек, “шоядки, нажот топсангиз!” сўзи билан эзгу иш қилиш бандаларнинг нажот топишига сабаб экани баён қилинмоқда. Аллоҳ таолонинг “шояд” дейиши аниқ амалга ошадиган нарсани ифодалайди. Яъни, эзгу иш қилган бандалар аниқ нажот қучади, деганидир. Чунки Аллоҳ таоло хоҳлаган нарсалар амалга ошмасдан қолишининг мутлақо эҳтимоли йўқдир! Бандаларнинг нажот қучиши эса дунёда ҳам охиратда ҳам бўлади. Чунки Аллоҳ таоло дунёнинг ҳам охиратнинг ҳам раббисидир. Шунинг учун У зот халқига хизмат қилган ва яхшилик қилган бандаларга дунёда ҳам, охиратда ҳам мукофот беради. Демак, жамиятда биз билан бирга яшаётган барча инсонларга яхшилик қилсак, уларни рози қилсак, оғирларини енгил қилсак, орзу интилишларини рўёбга чиқарсак, албатта ажру мукофотлар олар эканмиз.\nАллоҳ таоло бандаларини хайрли ишларни қилишга шошилишни буюрган:\nяъни: “...Бас, хайрли (савобли) ишларда (бир-бирингиздан) ўзишга ошиқингиз!...” (Моида сураси, 48-оят)\nУшбу оятга кўра, инсон доим яхши амаллар қилишга, яхши ниятда бўлишга шошилиши лозимдир. Доим яхши ишлар ва яхши ниятлар билан юрган инсоннинг хотимаси ҳам гўзал бўлади. Инсон ҳаёти давомида барча яхши ишларни амалга оширишга имконияти бўлмаслиги мумкин, лекин барча яхши ишларни ният қилишга имкони бордир. Аллоҳ таоло эса унга ниятига яраша савоб бераверади. Чунки Аллоҳ таоло бандалари қилган хайрли амалларнинг бирортасини ҳам зое қилмайди. Зеро, Қуръони каримда шундай марҳамат қилган:\nяъни: “Имон келтирган ва солиҳ амалларни қилган зотлар эса, (билиб қўйсинларки) албатта, Биз яхши амалларни қилган кишининг мукофотини зое қилмасмиз”. (Каҳф сураси, 30-оят)\nДарҳақиқат, биз қиладиган амалларимиз ва инсонлар манфаати йўлида қилган холис хизматларимиз учун ниятимизга кўра ажр-савобга эришамиз. Расулуллоҳ соллаллоҳу алайҳи васаллам шундай марҳмат қилганлар:\n(عَنْ عُمَرَ بْنِ الْخَطَّابِ رَضِيَ اللَّهُ عَنْهُ قَالَ: سَمِعْتُ رَسُولَ اللَّهِ صَلَّى اللَّهُ عَلَيْهِ وَسَلَّمَ يَقُولُ إِنَّمَا الْأَعْمَالُ بِالنِّيَّاتِ ...( مُتَّفَقٌ عَلَيْهِ\nяъни: Умар ибн Хаттоб розияллоҳу анҳудан ривоят қилинади: “Мен Расулуллоҳ соллаллоҳу алайҳи васалламнинг “Амаллар фақат ниятларга кўрадир”, деётганларини эшитганман”, деди.\nУшбу ҳадисга кўра, қиладиган хайрли ишларимиз, барча инсонларга қилган яхшиликларимиз Аллоҳ таолонинг ҳузурида мақбул бўлиши ҳамда унга ажр-савоб олишимиз учун ниятимиз тўғри бўлиши лозимлиги маълум бўлади. Ҳар бир хайрли ишни амалга оширишда Аллоҳ таолонинг розилигини кўзласак, ажр-савобга эришамиз. Агар ниятимизда Аллоҳ таолонинг розилиги бўлмаса-да, бирор хайрли ишни амалга оширишга киришсак, гарчи мазкур ишни амалга оширишга эришсак-да, лекин унга бериладиган ажр-савобдан бебаҳра қолиб кетамиз. Шунинг учун ҳар бир амалда ниятнинг ўрни қанчалик муҳим эканини яхши англаб етишимиз лозим бўлади.\nМасалан: Касб қилишдан мақсад диним касб қилишга буюрган, оиламнинг таъминоти менинг зиммамдаги фарздир, деган ниятда бўлиши ҳам мумкин ёки фақат мол-дунё орттиришни ният қилган бўлиши ҳам мумкин.\nУшбу ҳолатларда ниятнинг ўрни жуда ҳам муҳимдир. Аллоҳ таоло буларни ниятига кўра мукофотлайди. Ният ва ихлос агар инсоннинг ҳаёти давомида доим тўғри қўлланса, ҳаётнинг ҳар бир дақиқаси ибодатга айланади.\nДинимиз яхши ниятлар ва яхши амаллар динидир. Мусулмон киши яхши ниятли, солиҳ амаллар қилувчи саодатманд инсондир. У нияти орқали ҳаётининг ҳар нафасини, ҳар бир ҳаракатини Аллоҳ учун ибодатга айлантиради. Имонли банда шундайин бахтлики, у динимиз кўрсатмаларини бажара бориб, ниятини уларга мослаб ҳаёт кечирса, унинг оддий турмуши ҳам ибодатга, охиратда ажр-мукофотларга эришиш имкониятига айланади. Бир ҳадиси шарифда бундай дейилган:\n(نِيَّةُ المُؤْمِنِ خَيْرٌ مِنْ عَمَلِهِ (رواه البيهقى\nяъни: «Мўминнинг нияти унинг амалидан яхшидир» (Имом Байҳақий ривояти).\nУмар ибн Хаттоб розийаллоҳу анҳу айтдилар: «Аллоҳ таоло фарз этган амалларни адо этиш энг афзал амал бўлади. Аллоҳ таоло ҳаром этганидан қайтиш парҳезкорлик (диёнат)дандир. Бу Аллоҳ таоло ҳузуридаги нарсаларда тўғри, рост ният қилишдир».\nДемак, бизнинг қилаётган амалларимизда ва холислик билан адо этаётган хизматларимизда ихлоснинг аҳамияти жуда ҳам катта экан. Яъни, дунёвий ишларимизни яхши ният ва ихлос билан бажариб ибодатга айлантира оламиз, худди шунингдек, ихлоссиз қилинган ибодат сабабли ажр-савобдан бенасиб қолиб кетишимиз ҳам мумкин. Аллоҳ барчамизни бундай маҳрумликдан Ўзи асрасин!\nДемак, Аллоҳ таоло йўлида қилган яхши амалларимизда, халққа қилган холис хизматларимизда, эзгу ниятларимизда асло умидсиз бўлмаслигимиз лозим. Чунки сизнинг қилган яхши ишингизни ва уларга кўрсатган ғамхўрликларингизни бандалар унутиб юборса ҳам Аллоҳ таоло асло унутмайди. Аллоҳ таоло Ўз шаънига муносиб албатта, тақдирлайди.\nАмалнинг яхши бўлиши унинг шариатимиз кўрсатмасига зид бўлмаслигидадир. Ундаги ниятнинг тўғри бўлиши эса у амалдан Аллоҳ таолонинг розилиги ният қилинган бўлишидадир. Абдуллоҳ ибн Масъуд розияллоҳу анҳу айтган эканлар: “Сўз амал билан бирга бўлмаса фойда бермайди. Сўз ва амал ҳам ният билан бирга бўлмаса, фойда бермайди. Сўз, амал ва ният ҳам агар суннатга мувофиқ бўлмаса, фойда бермайди”.\nАзизлар! Аждодларимиз “Халққа хизмат – олий ҳиммат” деб бежиз айтмаганлар. Бугунги кунда ҳукуматимиз Ҳурматли Президентимиз етакчилигида эл манфаатини барча нарсадан устун қўйиб, фуқароларимизнинг оғирини енгил қилишга тинмай ҳаракат қилмоқда. Биргина Бош вазирнинг “виртуал қабулхонаси” орқали минглаб юртдошларимизнинг қийнаб келган муаммоларининг ўз ечимини топгани бунинг яққол далилидир.\nБунга жавобан фуқароларимиз халқимиз элимиз манфаатлари йўлида амалга оширилаётган ислоҳотларни эътиқодан қўллаб–қувватлашлари, жамиятимизнинг ижтимоий ҳаётда фаол қатнашишлари лозим. Аллоҳ таоло Қуръони каримда марҳамат қилиб айтадики:\nوَابْتَغِ فِيمَا آَتَاكَ اللَّهُ الدَّارَ الْآَخِرَةَ وَلَا تَنْسَ نَصِيبَكَ مِنَ الدُّنْيَا ...\nяъни: “Аллоҳ сенга ато этган нарса билан охиратни истагин ва дунёдан бўлган насибангни ҳам унитмагин....”- дедилар. (Қасос сураси, 77-оят).\nМуҳтарам жамоат! Ўзгаларга яхшилик улашишимиз, айниқса, ҳазрати инсоннинг икки дунё саодати ва манфаати йўлида хизмат қилиш, нафақат уларга, балки энг аввало ўзимизга фойдалидир. Чунки қайси бир инсон бошқа бир инсонга яхшилик қилиб, ёрдам қўлини чўзиб, унинг мушкилини енгил қилса, Аллоҳ таоло у бандага Ўзи ёрдамчи бўлади. Пайғамбаримиз Муҳаммад соллаллоҳу алайҳи васаллам шундай марҳамат қилганлар:\nعن أَبي هريرة رضي الله عنه، عن النَّبيّ صلى الله عليه وسلم، قَالَ: مَنْ نَفَّسَ عَنْ مُؤْمِنٍ كُرْبَةً مِنْ كُرَبِ الدُّنيَا، نَفَّسَ الله عَنْهُ كُربَةً مِنْ كُرَبِ يَوْمِ القِيَامَةِ، وَمَنْ يَسَّر عَلَى مُعْسِرٍ يَسَّرَ الله عَلَيهِ في الدُّنْيَا وَالآخِرَةِ، وَمَنْ سَتَرَ مُسْلِماً سَتَرَهُ الله في الدُّنْيَا وَالآخِرَةِ، والله في عَونِ العَبْدِ مَا كَانَ العَبْدُ في عَونِ أخِيهِ، ... (رَوَاهُ مُسْلِمٌ\nяъни: Абу Ҳурайра розияллоҳу анҳудан ривоят қилинади: “Набий соллаллоҳу алайҳи васаллам: “Ким бир мўминдан дунё ғам-ташвишларидан бир ғамни кетказса, Аллоҳ ундан Қиёмат куни ғамларидан бир ғамни кетказади. Ким бир қийналган кишига енгиллик қилса, Аллоҳ унга дунё ва охиратда енгиллик қилади. Ким бир мусулмоннинг (айбини) беркитса, Аллоҳ таоло дунё ва охиратда унинг (айбини) беркитади. Банда ўз биродарига ёрдам қилса, Аллоҳ таола унга ёрдам қилади. ...”, дедилар. (Имом Муслим ривоят қилган).\nМуҳтарам азизлар! Аллоҳ таоло барчамизга ҳар бир хайрли ишимизда ният ва ихлосимизнинг тўғри бўлишига муваффақ қилсин! Юртимизни тинч-осмонимизни мусаффо айласин! “Халқ билан мулоқот ва инсон манфаатлари йили”да кўплаб хайрли ишларни амалга оширишга муяссар қилсин! Жадаллик билан олиб борилаётган ислоҳотларга Ўзи барака ато қилсин! Аллоҳ таоло барчаларимизни яхши ниятли, яхши амалли ва ихлосли бандаларидан қилсин! Омин Ё роббал оламин !\t2283 марта ўқилди\tДругие материалы в этой категории:\n« 30.12.2016 й. Йиллик сарҳисоб – келажак самараси\t13.01.2017 й. Ватан ҳимояси олий хизмат »\n(1428 марта юклаб олинди)


Самарқанд туманидаги боғчаларга 86 млн. 500 минг сўмлик ривожлантирувчи босма материаллар тарқатилди - zarnews.uz\nСамарқанд туманидаги боғчаларга 86 млн. 500 минг сўмлик ривожлантирувчи босма материаллар тарқатилди\nСамарқанд туманидаги 23-сонли давлат мактабгача таълим муассасасида “Бугунги кунда мактабгача таълим муассасаси қандай бўлиши керак? Жумладан, мактабгача таълим муассасаларида таълим-тарбия жараёнини сифатли ташкил этиш,тизимли режалаштириш ва мувофиқлаштиришнинг асосий йўналишлари” мавзусида ўқув-амалий семинар бўлиб ўтди.\n- Бугунги семинарда туманимиздаги 35 та мактабгача таълим муассасалари мудиралари, тарбиячи, психологлари, жисмоний тарбия йўриқчилари иштирок этди, - дейди Дилфуза Азизова. – Жорий йилдан ҳар бир давлат мактабгача таълим муассасамизда Кузатув кенгашлари фаолияти йўлга қўйилди. Кузатув кенгаши аъзоларига боғча мудиралари ҳар чоракда ҳисобот тақдим этади. Унга ота-оналар ва жамоатчилик вакилларидан аъзолар сайланиб, улар муассаса фаолияти юзасидан таклиф билдириш ва уни таҳлил қилиш имкониятига эга бўлади.\nТуманимиздаги мавжуд боғчаларга 86 млн. 500 минг сўмлик 102 турдаги ривожлантирувчи босма материаллар бепул тарқатилди. Ушбу ўқув жиҳозларидан таълим-тарбия жараёнида мақсадли фойдаланиш ва уларни сифатли сақлаш бўйича қилиниши лозим бўлган ишлар белгилаб олинди.\nШунингдек, семинарда Open EMIS ахборот тизимига маълумотларни мунтазам равишда киритишда МТМ мудирасининг асосий вазифалари ҳамда меъёрий ҳужжатларнинг аҳамияти, мактабгача таълим муассасасининг кун тартибида мужассамлаштирилган машғулотлар ҳамда кутубхона фаолияти атрофлича муҳокама этилди.


1. Корхонанинг мусбат ва манфий курс фарқлари ягона солиқ ҳисоботида қандай акс эттирилади? Корхонанинг мусбат курс фарқи ягона солиққа тортиладими? Манфий курс фарқичи? 2. Чет эл валютасида сотиб олинган хом ашёларни қайта баҳолаб, уларга янги нарх белгилаш мумкинми? Ушбу қайта баҳоланган қиймат солиққа тортиладими? Хом ашёларни қайта баҳолаш кандай хужжатлар билан расмийлаштирилади?\nКорхонамиз 2017 йил апрел ойида ташкил топган. Корхонамизнинг асосий фаолияти калава ип йигириш. 2017 йилнинг апрел ойидан июль ойигача пахта толасини чет эл валютаси АҚШ долларида сотиб олар эдик. 2017 йил май ойида пахта толаси сотиб олиш учун банкдан 1 000 000 АҚШ доллари миқдорида чет эл валютасида кредит олинган. 2017 йил сентябрь ойида курс фарқини кескин ошиши ҳисобидан катта миқдордаги манфий курс фарқи юзага келмоқда. Яъни, корхонанинг валюта ҳисобракамидаги валюта қолдиғи ҳисобидан мусбат курс фарқи - 1 722 867 456,55 сўмни (Дт 5210 Кт 9540), валютада олинган банк кредити хисобидан манфий курс фарки - 4 108 400 000 сўмни (Дт 9610 Кт 6810) ташкил этмоқда. Ушбу курс фарқлари ўртасидаги катта миқдордаги манфий курс фарқи ҳосил бўлиши натижасида корхонанинг якуний молиявий натижаси зарар билан чиқмоқда. Корхонага 2017 йил апрел-июль ойида сотиб олинган 1 кг пахта толасининг ўртача нархи - 5500 сўмни ташкил этиб, ҳозирда пахта толаси сўмда сотиб олинаётганлиги сабабли, 1 кг пахта толасининг ўртача нархи 12 000 сўмни ташкил этади. Корхонанинг молиявий натижаси катта миқдордаги зарар бўлмаслиги учун чет эл валютасида олинган пахта толаси хом ашёсини қайта баҳолаб, молиявий натижада акс эттириш мумкинми? Масалан 1 кг пахта толасини 5500 сумдан олинган булса, шуни 10 000 сўм ёки 12 000 сўм қилиб қайта баҳолаш мумкинми?\nОтвет от 23.11.2017\nБаланснинг валюта моддаларини қайта баҳолаш чоғида курсдаги ижобий ва салбий фарқлар ўртасидаги сальдо солиқ солиш объекти ҳисобланади. Салбий курс фарқи суммаси ижобий курс фарқи суммасидан ортиқ бўлган тақдирда ошиб кетган сумма ягона солиқ тўловини ҳисоблаб чиқаришда солиқ солинадиган базани камайтирмайди (СКнинг 355-моддаси).\nДемак, ижобий ва салбий курс фарқлари ўртасидаги сальдо ижобий бўлса, у солиққа тортилувчи даромад сифатида ЯСТ ҳисоб-китобида (030-сатрда ва ЯСТ ҳисоб-китоби 2-иловасининг 140-сатрида) акс эттирилади. Яъни, ҳисоботда 9540 “Валюталар курслари фарқидан даромадлар” счетидаги мусбат, ёки 9620 “Валюталар курслари фарқидан зарарлар” счетидаги манфий курс фарқлари алоҳида акс эттирилмайди.\nМисол. Корхонада ҳисобот даврида чет эл валютасидаги операциялар бўйича ижобий курс фарқи 2 000 минг сўм ташкил қилди, салбий курс фарқи – 1 650 минг сўм. ЯСТ бўйича солиқ солинадиган объект бўлиб 350 минг сўм (2 000-1 650) миқдоридаги сумма ҳисобланади. Бу ҳолда ЯСТ бўйича солиқ солинадиган база юзага келади, чунки ижобий курс фарқи салбий курс фарқидан ошади.\nАгар, ҳисобот даври учун ижобий курс фарқи 500 минг сўмни, салбий курс фарқи эса 800 минг сўмни ташкил қилса, солиқ солинадиган объектга хеч нима қўшиб бўлмасди, чунки курс фарқи бўйича ижобий сальдо мавжуд бўлмайди. Бунда 300 минг сўм (500 минг сўм - 800 минг сўм) миқдоридаги салбий сальдо ЯСТ бўйича солиқсолинадиган базани камайтирмайди.\n2. Корхонанинг молиявий натижаси катта миқдордаги зарар бўлмаслиги учун чет эл валютасида олинган пахта толаси хом ашёсини қайта баҳолаш, масалан 5500 сўмдан олинган пахта толасини 10 000 сўм ёки 12 000 сўм қилиб қайта баҳолаш мумкин эмас.\nПахта толасини сотиб олишда уларнинг қийматини аниқлаш 4-сон БҲМС “Товар моддий заҳиралар”га (ТМЗ) мувофиқ амалга оширилади. Чет эл валютасида харид қилинган ТМЗнинг таннархи мазкур ТМЗни харид қилиш билан боғлиқ бўлган тегишли харажатларни қўшган ҳолда, чет эл валютасидаги суммани божхона юк декларацияси расмийлаштириш санасидаги ЎзР Марказий банки курси бўйича қайта ҳисоблаш йўли билан сўмда белгиланади (4-сон БҲМС 17-банди).\nСотишнинг соф қийматини аниқлаш мақсадида ТМЗни қайта баҳолаш мумкин, агар сотишнинг соф қиймати уларнинг таннархидан паст бўлса (4-сон БҲМС 40 ва 41-б.). Сизнинг ҳолатингизда, сотишнинг соф қиймати пахтанинг таннархидан баланд бўлгани учун бундай қайта баҳолашни амалга ошириш мумкин эмас.\nКурс фарқи "Чет эл валютасида ифодаланган активлар ва мажбуриятларнинг ҳисоби" 22-сон БҲМС ва Чет эл валютасидаги операцияларнинг бухгалтерия ҳисобида акс эттириш тартиби тўғрисидаги Низомга (АВ 17.09.2004 й. 1411-сон билан рўйхатга олинган) мувофиқ аниқланади.\nЮқоридаги қонунчилик ҳужжатларида корхонанинг молиявий натижаси катта миқдордаги зарар кўрмаслиги учун харид қилинган маҳсулотларнинг қийматини ошириши ёки камайтириб кўрсатилишига рухсат берувчи нормалар мавжуд эмас, шунга кўра хом – ашё ҳақиқий нархида ҳисобга олиниши зарур.\nБунинг яна бир сабаби – агар ишлаб чиқариладиган маҳсулот таннархидан ёки олиш баҳосидан паст баҳоларда (товарни олиш билан боғлиқ харажатларни ҳисобга олган ҳолда) реализация қилинса, уларнинг таннархи (уларни олиш баҳоси) ЯСТ бўйича солиққа тортилади (СКнинг 355-моддаси). Шунга кўра, хом – ашёни кирим қилишда ишлаб чиқариладиган маҳсулотнинг таннархи сунъий равишда оширилиши/камайтирилишига йўл қўйилмаслиги учун ҳақиқий қийматида балансга кирим қилиниши керак.\nАммо, корхонангиз молиявий натижаси катта зарар билан чиқмаслиги учун курс фарқидан зарарни қисман бўлиб – бўлиб ҳисобдан чиқариши мумкин. Бунинг учун курс фарқининг ҳисобини жамғариш усулида юритиши мумкин.\nБунда жорий даврда юзага келган курс фарқи кечиктирилган даромадлар (ёки харажатлар) ҳисобварақларида ҳисобга олинади. Жамғариш усулида қурс фарқи жорий давр учун солиқ солинадиган базани ҳисоблашда ҳисобга олинмасдан баланснинг валюта моддалари билан операциялар амалга оширилган давр учун солиқ солинадиган базага қўшилади ва қуйидаги ҳисобварақларда ҳисобга олинади:\nижобий – бошқа кечиктирилган даромадлар ҳисобварақларида;\nсалбий – бошқа кечиктирилган харажатлар ҳисобварақларида.\nЖамғарилган курс фарқи чет эл валютасидаги дебиторлик ва кредиторлик қарзлар бўйича молия-хўжалик фаолияти натижаларига уларни сўндирилишига (ёки ҳисобдан чиқарилишига) қараб, бошқа ҳолларда эса баланснинг тегишли валюта моддалари билан хўжалик операцияларни амалга оширилишига қараб ҳисобдан чиқарилади.\nКелинг, жамғариш ва бевосита усулларида курс фарқи ҳисоби юритилишини мисолда кўриб чиқайлик.\nКорхона чет эл компаниясига маркетинг хизматларини кўрсатди. Ҳақ эвазига хизмат кўрсатиш шартномасига мувофиқишлар қиймати $5 минг. 100%лик олдиндан тўлов буюртмачи томонидан олдинги ойда АҚШ долларида амалга оширилган.\nпул келиб тушган пайтда – 2 213 сўмга;\nой охирига– 2 216 сўмга;\nбажарилган ишлар далолатномасини имзолаш пайтида– 2 218 сўмга тенг бўлган.\nЖамғариш усули бўйича салбий курс фарқи 3290 "Бошқа кечиктирилган харажатлар" ҳисобварағи дебетига киритилади, бевосита усул бўйича эса 9620 “Валюталар курслари фарқидан зарарлар” ҳисобварақ дебетига ва 6310 “Харидорлар ва буюртмачилардан олинган бўнаклар” ҳисобварағи кредитига киритилади.\nЖамғариш усули бўйича 3290 ҳисобварақда жамғарилган салбий курс фарқи суммаси кредиторлик қарздорликсўндирилишига қараб молия-хўжалик фаолияти натижаларига киритилади ва 9620 ҳисобварақ дебетига ҳисобдан чиқарилади.\n1.\tКорхонанинг сотувчи, яъни хорижий партнёр олдидаги қарзи, курс фарқини ҳисобга олган ҳолда, қандай акс эттирилади? 2.\tҚайта баҳолаш ҳар сешанба курс ўзгариши бўйича олиб бориладими ёки ҳар ойнинг якунидами? 3.\tКурс фарқи ижобий бўлса, солик тўланадими? Мисоллар асосида тушунтириб берсангиз.\nКорхона МЧЖ, ягона солиқ тўловчиси. Март ойида Хитой давлатидан хом ашё кириб келди. Аммо шартнома бўйича биз томондан ҳали хом ашё учун тўлов амалга оширилгани йўқ. ... Далее\n1.Киритилган 20 минг АҚШ долларини уставга киритилган ўзгартириш рўйхатдан ўтказилгунгача бўлган даврда 22-сон БҲМСга асосан ҳар ой охирги кунига Марказий банк курси бўйича қайта баҳоланиши керакми? 2. Киритилган 50 млн. сўм нақд пул ва 50 млн. сўм натура шаклидаги улушлар ҳақиқатда киритилган санадаги курс (1$=2938,71 сўм) бўйича ҳисобга олиниб, уларни ҳам ўзгартириш рўйхатдан ўтказилган санагача қайта ҳисоблаш амалга оширилиши керакми?\nХорижий инвестициялар иштирокидаги ишлаб чиқариш корхонасининг муассислари устав капиталини кўпайтириш мақсадида бир пайтнинг ўзида ҳам миллий валютада (сўмда) ҳамда хорижий валютада (АҚШ долларида) 1 йил олдин қуйидаги миқдорда қўшимча ҳиссалар киритганлар: 20 минг АҚШ долларида нақд пул шаклда, 50 млн.... Далее\n1.Хизматлар чет эл валютасида нархланиб, тўловлар сўмда амалга оширилганди, курс фарқи шаклланадими? 2.Ижобий курс фарқи шаклланганда, ПҚ-2042 бўйича ЯСТдан имтиёзни қўллай оламизми? 3.22-сон БҲМС га асосан 1-усулни танлаган ҳолда бухгалтерияни олиб боришга корхона ҳаклими?\nКорхона (МЧЖ) асосий фаолияти "Дастурий таъминот яратиш". ПҚ-2042 бўйича 2020 йилгача ЯСТдан имтиёзга эга ва миллий реестрга киритилган. Корхона мобиль алоқа телефонлар компанияларига (Usell, UMS, Perfectum) хизмат кўрсатиб келади. Ва улар томондан ҳам маълум хизматлар кўрсатилади.... Далее\nХўжалик юритувчи субъектлар ҳисобварақларидаги чет эл валютасидаги маблағларини 06.09.2017 йил ҳолатига қайта баҳолаш натижасида олган фойдасига қандай бухгалтерия проводкалари берилади?\nИмпорт шартномани ёпиш учун биз Марказий банкнинг қайси курси бўйича қарзни тўлаб беришимиз керак: ГТД ИМ-40 бўйича 2013 йилда маҳсулот кириб келган курсдами ёки бугунги белгилаган давлат курсидами?\nЎзбекистон-Россия МЧЖ қўшма корхонаси (ОКОНХ 14194) ягона солиқ тўлови тўловчиси Россиянинг МЧЖ билан 29.05.2013 йилда тузилган 500/UZ-сонли импорт шартномаси асосида 15.07.2013 йилда 61 875 АҚШ доллари қийматида маҳсулот сотиб олган. Маҳсулот божхонада расмийлаштирилгандан сўнг ЎзР Марказий банкининг ўша кундаги валюта курси 1 АҚШ доллари 2098,56 сўм бўлганлиги сабабли, ГТД ИМ-40 бўйича корхонамизда 129 848 400 сўмлик кредитор қарздорлик вужудга келган.... Далее


29 октябр 2020, Тошкент вақти: 06:39\nЕвропа парламенти йиғинлар зали.\nЕвропа парламенти 12 март куни Россияни бундан буён стратегик ҳамкор деб ҳисобламаслик тўғрисидаги махсус ҳисоботни асосий кўпчилик овоз билан тасдиқлади.\n-Қрим босиб олинганидан беш йил ўтиб, бугун биз Россия Украина ҳудудий яҳлитлигини бутунлай тикламагунига қадар, аввалги каби ҳамкорликка қайтилмайди, деб таъкидлаймиз. Биз Россия билан муносабатларимиз асосларини қайта кўриб чиқишимиз шарт, Россия бундан буён стратегик ҳамкор бўла олмайди, - деди ҳисоботни тақдим этган депутат Сандра Калниете.\nҲисоботда келтирилган тавсиялар ва таклифлар мажбурий ҳисобланмайди, лекин бу ҳисобот Европа Иттифоқининг Россия билан муносабатларга нуқтаи назарини англатади.\nЕвропа парламенти Россия Европа Иттифоқидаги миллатчи партиялар билан алоқаларини мустаҳкамлаётганидан ташвиш билдирди.\nРоссия томонидан қўллаб-қувватланаётган миллатчи партиялар Европадаги вазиятни издан чиқаришга ҳаракат қилиши мумкин.


Гейтс Кобулга сафар қилди\n15 апрел 2021, Тошкент вақти: 10:05\nКобулга сафар бошлаган АҚШ Мудофаа вазири Роберт Гейтс толибларга қарши курашда халқаро кучлар олдида “оғир дамлар” турганини таъкидлади.\nЎзи билан Кобулга парвоз қилган журналистларга гапирган Роберт Гейтс Афғонистонда жанггариларга қарши олиб борилаётган амалиётлар, хусусан, яқинда Ҳелманд вилоятида муваффақиятли ўтказилган амалиётларни олқишлади.\n- Шу кунгача қўлга киритилган ғалабаларга умид боғламаслигимиз даркор, зеро келажакда бизни оғир тўқнашувлар ва оғир дамлар кутмоқда, дея қўшимча қилди Гейтс.\nАҚШ Мудофаа вазири, шунингдек, агар Эрон АҚШнинг Афғонистондаги уринишларига путур етказишга уринса, бу каби ҳаракатлар жавобсиз қолмаслигидан ҳам огоҳлантирди. Роберт Гейтс Кобулда Афғонистон президенти Ҳамид Карзай ва халқаро кучлар қўмондони генерал Стенли МакКристал билан учрашади.\nАйни пайтда Эрон президенти Маҳмуд Аҳмадийнажоднинг ҳам бугун Кобулга сафар қилиши кутилмоқда.


Қозоғистон Марказий Осиёдаги энг катта масжидни...\n20.04.2021 05:45 0 3058\nМамлакат пойтахтида Кабанбай ботир ва Мангилик эл хиёбонлари оралиғида янги масжид қурилмоқда. Нур Султон ҳокими Олтой Кулгинов ўзининг инстаграм саҳифасида ушбу масжид Қозоғистон ва Марказий Осиёдаги энг йирик масканга айланади, дея маълумот берди.\n«Бугун мен масжид қурилиш жараёни билан яқиндан танишиб чиқдим. Ўз навбатида биз муҳандислик тармоқлари ва коммуникациялар устида иш олиб бормоқдамиз. Жумладан, масжид ҳудуди обод қилинади ва дарахтлар экилади. Келажакда масжид нафақат мамлакатимиз аҳолисига, шунингдек, сайёҳлар учун ҳам диққатга сазовор жойга айланади», дейди Кулгинов.


“Ўзбекистонда сел-тошқин хавфини ўрганиш учун аэровизуал кузатув олиб борилмоқда”\nТошкент, Наманган, Жиззах, Самарқанд, Қашқадарё ва Сурхондарё вилоятларининг қор қатлами ва сел оқими хавфи бор тоғли ҳудудларида аэровизуал кузатув олиб борилмоқда (“Ўзбекистон овози”, 17 апрель).\n2014 йилда республика бўйича аҳоли ва ҳудудларни сел-тошқинлар, ер кўчки ҳодисалари билан боғлиқ фавқулодда вазиятлардан муҳофаза қилиш мақсадида 14 миллиард сўмга яқин маблағ ажратилган.\nСув тошқинлари олдини олиш мақсадида сув омборлари, селхона ва сел йўллари ҳам ўрганилмоқда. Қайд этилишича, Фавқулодда вазиятлар вазирлиги уяли алоқа операторлари орқали об-ҳавонинг кескин ўзгариши ва фавқулодда вазиятлар эҳтимоли ҳақида 70 дан ортиқ SMS юборган.\n“Жиззахлик бош шифокор пора билан қўлга тушди”\nЖиззах вилояти эндокринология диспансери бош шифокори Абдуваҳоб Рўзимуродов порахўрлиги ва таъмагирлиги учун қамалди (“Ҳуқуқ”, 17 апрель).\nДиспансерда бепул тиббий ёрдам кўрсатилиши белгиланганига қарамай, бош шифокор беморлардан мунтазам пул ундиришни йўлга қўяди. Хусусан, бўлим бошлиқларидан ҳар ойда бир неча миллион сўмдан пул йиғиб беришни талаб қилади.\nБош шифокор ходимларни ишга олишда ҳам пора талаб қилади, масалан, М.Оқиловани ҳамшира вазифасига қабул қилиш учун 300 АҚШ доллари ва 185 минг сўм пора олади. Бундан ташқари, Рўзимуродов турли баҳоналар билан ходимларидан пул йиғади, қўл остидагилар номига мукофот пули ёзиб ўзлаштиради. Қайд этилишича, бош шифокорга қонун доирасида адолатли жазо тайинланган.\n“Тошкентда газ баллони қўйилган машина портлади”\nТошкент ҳалқа йўлининг Наманган-Тошкент автомобиллар тўхташ жойи яқинида Элёржон Халилов бошқарувидаги “Нексия-2” автомашинасининг газ баллони портлади (“Оила даврасида”, 17 апрель).\nПортлаш натижасида учиб кетган газ баллони Абдунаби Халилов бошқарувидаги ВАЗ-21063 автоуловининг орқа эшигига урилиб, катта шикаст етказган.\nУловининг портлаш натижасида отилиб чиққан баллони эса бошқа бир “Нексия”га урилган. Фалокат оқибатида 6 нафар йўловчи жиддий азият чеккан ва шифохонага ётқизилган.\n“Автомобил эгалари газ баллони ускуналарини дуч келган жойдан харид қилиб, қўлбола усулда ўрнаттиришмоқда. Уловни газга мослаштиришнинг техник нозик жиҳатларини эътибордан четда қолдиришмоқда. Оқибатда эса жуда хунук воқеалар содир бўлмоқда”, дея вазиятни изоҳлаган газета.\n“Спорт тўгараклари тўлови отнинг калласидек экани ота-оналарга оғирлик қилмоқда”\nТошкент шаҳридаги мактабларда ташкил этилган спорт тўгараклари тўлови отнинг калласидек экани ўртаҳол оила вакилларида эътироз уйғотмоқда (“Новий век”, 17 апрель).\nМасалан, Яккасарой тумани 89-мактабдаги шарқ яккакураши тўгараги ойлик тўлови 35 минг сўм, Миробод тумани 110-мактабдаги бадиий гимнастика тўгараги ойлик тўлови 70 минг сўмни ташкил этмоқда. Бу эса қўли калта оила вакилларига оғирлик қилмоқда.\nГазетанинг ёзишича, ўртаҳол оила фарзандларини ҳам спортга жалб этиш муҳим. Шу мақсадда спорт тўгараклари фаолиятини Болалар спортини ривожлантириш фонди маблағи ҳисобидан бепул ташкил этиш лозим.\n“Сирдарёда болафуруш фоҳишалар ушланди”\nСирдарё вилоятида болафурушлик қилган фоҳишаларга нисбатан суд жараён якунланди (“Адолат кўзгуси”, 17 апрель).\nБу ҳақда жиноят ишлари бўйича вилоят суди судяси Улуғбек Жумаев маълум қилади. Маҳкама жараёнида битта қўшмачи ва вояга етмаган бир неча фоҳиша устидан ҳукм чиқарилган.\nИсми ошкор этилмаган фоҳишалар “ишлашимга халақит беряпти”, деган важ билан танафурушлик фаолияти давомида орттирган икки чақалоғини мўмай пул эвазига сотиб юборган.\nЧақалоқ сотган ва қўшмачилик қилган аёлларга 4 йилу 6 ойдан озодликдан маҳрум этиш жазоси тайинланган.\n“Криша”лар ҳомийлигидаги бозорлар сўм қадрсизланишига сабаб бўлмоқда”\nАроқ-винонинг ноқонуний савдоси Ўзбекистон миллий валютаси – cўмнинг банкларга эмас, сандиққа тушиб, жамият корига ярамаётганига ва қадрсизланишига сабаб бўлмоқда (“Диёнат”, 17 апрель).\n“Ўйлаб суриштирса, туманда тўрттагина “спиртной” билан қонуний савдо қиладиган дўкон бор экан. Аслида-чи? Нечталигини ҳеч ким билмайди. Пистанинг панасида “Магарач” сотувчилар-чи? Уйнинг деразасини тақиллатилса кундир-тундир ёшларнинг ҳожатини раво қилувчилар-чи?” дея вазиятни Наманган тумани мисолида таҳлил қилади журналист.\nМуаллиф, шунингдек, “криша”лар ҳомийлигида фаолият юритаётган ноқонуний бозорларни ҳам танқид қилади.\n“Индустрия шундай. Ҳам бўйидан, ҳам энидан уради. Унинг ноқонуний савдоси пул тақчиллигини келтириб чиқаради. Банкларни очқатиб қўйишга қодир”, деб ёзади у.\n“Озодбек Назарбеков: 40 ёшимда сочим тўкилади деб ўйламагандим”\nЎзбекистон халқ артисти Озодбек Назарбеков Тошкентдаги концерт дастурида айрим хатолари учун мухлисларидан узр сўради (“Даракчи”, 17 апрель).\n“Забардаст устозлар сизларни йўқотишдан қўрққан. Улар олдида мен кимман? Шунинг учун хатоларим бўлса, кечиринглар”, деган Назарбеков мухлисларига қарата.\n6 апрель куни бошланган ва 16 кун давом этадиган концерт давомида хонанда 24 та қўшиқни жонли куйламоқда. Газета хабарига кўра, Озодбек Назарбеков аёлларга қарата “40 ёшда сочим тўкилиб кетади деб ўйламагандим. Сизлар ёмонсизлар”, дея мурожаат қилган.\n“Европага Урганч орқали учиш мумкин”\n“Ўзбекистон ҳаво йўллари” миллий авиакомпанияси 2015 йилнинг 25 мартидан Тошкент-Урганч-Вена-Тошкент рейсини йўлга қўяди (“XXI аср”, 7 апрель).\nЯнги авиайўналишлар ҳақидаги хабар ишончли манбаларга асослангани таъкидланган. Шунингдек, 2015 йилнинг 28 мартидан Тошкент-Мюнхен-Урганч-Тошкент, 19 апрелидан эса Тошкент-Париж-Урганч-Тошкент авиақатнови йўлга қўйилади.\nЯнги авиайўналишлар 2013-2015 йиллари Хоразм вилоятида туризмни ривожлантириш дастури асосида ишга туширилмоқда.


Қорин ва фарж шаҳватини синдириш\n1127 Ўқиш режими + -\nИнсонни йўлдан озишига, гуноҳларга гирифтор бўлишига кўпроқ қорин ва фарж шаҳвати куйига тушиши сабаб бўлади. Бу икки шаҳват унга берилганларни доимо ҳалокатга олиб борган. Шунинг учун ҳам турли дин, фалсафа, тузум ва мафкураларда ушбу икки шаҳватнинг шарридан одамларни ҳимоя қилиш борасида уринишлар бўлган. Агар ўша ғайри исломий уринишларга назар солсак, натижалари кўнгилдагидек бўлмаганини кўрамиз. Баъзилари нуқсонга йўл қўйган, баъзилари ҳаддидан ошиб кетган.\nИсломда эса бу масала илоҳий таълимот асосида мўътадиллик ила йўлга қўйилган. Мусулмон уламолар Қуръони Карим оятлари ва Пайғамбар соллаллоҳу алайҳи васалламнинг суннатлари асосида қорин ва фарж шаҳвати шарридан одамларни ҳимоя қилишнинг энг фойдали услубларига далолат қилганлар. Бу ишда руҳий тарбия устозлари пешқадам бўлганлар. Қорин шаҳвати ҳалокатга элтувчи нарсаларнинг энг катталаридан бири ҳисобланади. Одам ота ва момо Ҳавонинг жаннатдан чиқарилишларига ҳам айни қорин шаҳвати сабаб бўлган. Қорин шаҳвати туфайли молга ўч бўлиш, фарж шаҳвати ва бошқа кўплаб бало офатлар келиб чиқишини кўпчилик яхши билади. Қорин шаҳватига берилишнинг ҳалокатли оқибатлари ҳақида Расулуллоҳ соллаллоҳу алайҳи васаллам ўзларининг бир қатор ҳадиси шарифларида огоҳлантирганлар.\nМиқдом ибн Маъдийкараб розияллоҳу анҳудан ривоят қилинади: «Пайғамбар соллаллоҳу алайҳи васаллам: «Одам боласи тўлдирадиган идишларнинг энг ёмони қориндир. Одам боласига қаддини тургизадиган емаклар етади. Агар жуда лозим бўлса, таоми учун учдан бир, шароби учун учдан бир ва ҳавоси учун учдан бир», дедилар».\nАҳмад ва Термизий ривоят қилган.\nАбу Ҳурайра розияллоҳу анҳудан ривоят қилинади: «Бир киши жуда кўп таом ер эди. Бас, мусулмон бўлди ва оз таом ейдиган бўлиб қолди. Бу Набий соллаллоҳу алайҳи васалламга зикр қилинди. Шунда у Зот: «Албатта, мўъмин бир ошқозон ила ейди. Кофир эса етти ошқозон ила ейди», дедилар».\nИкки шайх ва Термизий ривоят қилган.\nУқба ар-Росибийдан қуйидагилар ривоят қилинади: «Ҳасаннинг олдига кирсам, овқатланаётган экан. У менга: «Кел!» деди. «Ҳеч нарса ея олмайдиган бўлиб тўйиб олганман», дедим. «Субҳаналлоҳ! Мусулмон одам ҳам, ҳеч нарса ея олмайдиган бўлиб тўядими?!» деди».\nБаъзи бир зоҳидлар оз таом емоқда ва очликка чидашда муболаға даражасига ўтиб кетганлар. Бу нотўғри ва мўътадилликдан оғиш даражасига етган ишдир. Таомланишдаги мўътадиллик бир оз иштаҳа қолганда ейишдан тўхташдир. Бундан энг гўзал ҳолат Расулуллоҳ соллаллоҳу алайҳи васалламнинг «таоми учун учдан бир, шароби учун учдан бир ва ҳавоси учун учдан бир», деганларидир.\nМўътадил овқатланиш ила бадан соғ бўлади ва беморликнинг олди олинади. Сурункали кам овқат бўлиш қувватни олади. Баъзи қавмлар таомини озайтириб, фарз амалларда ҳам нуқсонга йўл қўядиган бўлиб қолганлар. Ўзларича, жоҳилликлари туфайли буни фазилат, деб ўйлаганлар. Аслида ундай эмас. Улуғларимиздан ким очликни мадҳ қилган бўлса, албатта, ўртача – мўътадил бўлишни кўзда тутганлар. Ўта тўйиб юришга одатланиб қолган кишиларнинг қорин шаҳватини синдириш бўйича риёзатлари қуйидагича бўлади. У одам вақт ўтиши билан оз-оздан таомини камайтириб боради. Аввал айтиб ўтилган мўътадиллик ҳолатига етганда тўхтайди.\nЗотан ишларнинг яхшиси ўртачасидир. Яхшиси, ибодатдан ман қилмайдиган ва қувватнинг боқий қолишига сабаб бўладиган таомларни емоқдир. Овқатланувчи очликни ҳам, тўйганликни ҳам сезмайдиган бўлсин. Ана ўшанда бадан соғ, ҳиммат жам ва фикр соф бўлади. Кўп овқатланиш уйқуни кўпайтиради ва зеҳнни паст қилади ҳамда бошқа хасталикларга сабаб бўлади.\nШаҳватлардан баъзисини тарк қилаётган шахс риёкорликдан ҳазир бўлсин. Ўтган азизлардан баъзилари иштаҳаси тортган нарсани сотиб олиб, уйига илиб қўяр, ўзи унга тегмас ва шу иши ила зоҳидлигини беркитар эди. Мана шуни зоҳидлик дейдилар. Ўз ичида зоҳидлик қилади. Аммо сиртда тескарисини кўрсатади. Бу сиддиқларнинг ишидир. Чунки у ўз нафсига сабр аччиғини икки марта ичиради. Иккинчиси аччиқроқ бўлади.\nЭнди фарж шаҳвати ҳақида бир-икки оғиз сўз юритайлик. Аллоҳ таоло одам зотини жинсий шаҳватли қилиб яратган. Албатта, бу беҳикмат эмас. Уламоларимиз таъкидлашларича, жинсий шаҳватнинг иккита катта ҳикмати бор. Биринчиси, у инсон наслини бардавом бўлиши учун хизмат қилишидир. Иккинчиси, охират лаззатларини қиёслаш учундир. Бир нарсани татиб тушунмагунча унга қизиқиш бўлмайди. Аллоҳ таоло одам боласидаги жинсий шаҳватни охиратдаги шаҳватлар бундан афзал бўлса, ўша нарса учун ҳаракат қилиш керак деган хулоса чиқариш учун яратган.\nАммо бу шаҳватни жиловлаб, мўътадил даражада тутилмаса, кўпгина бало-офатларга сабаб бўлади. Шунинг учун ҳам Исломда зино қаттиқ қораланган ва унга олиб борувчи йўллар ҳам маҳкам тўсилган.\nРасулуллоҳ соллаллоҳу алайҳи васаллам: «Бир эркак зинҳор бир аёл билан холи қолмасин! Агар шундоқ бўлса, учинчилари шайтон бўлур», дедилар».\nИкки Шайх ва Термизий ривоятида: «Ўзимдан кейин эркакларга аёллардан кўра зарарлироқ фитнани қолдирмадим», дейилган.\nСаҳл розияллоҳу анҳудан ривоят қилинади: «Набий соллаллоҳу алайҳи васаллам: «Ким менга икки оёғи орасидаги нарсани ва икки жағи орасидаги нарсани муҳофаза қилиб берса, мен унга жаннатни муҳофаза қилиб бераман», дедилар».\nИкковини Бухорий ва Термизий ривоят қилдилар. Ҳадиси шарифдаги икки оёқнинг орасидаги нарсадан мурод жинсий аъзо, икки жағ орасидаги нарсадан мурод тил. Демак, ким зинодан ва тили билан куфр-ширк сўзларни айтишдан сақланса, жаннати бўлиши муҳаққақдир. Солиҳлардан баъзилари: «Агар бир киши менга байтулмолни омонат тарзда берса, унинг омонатига хиёнат қилмасликка кўзим етади. Аммо биров менга бир қора аёлни омонат қолдириб, бир соат у билан холи қоладиган бўлсам, ўзимга ўзимнинг кўзим етмайди», деган.\nФарж шаҳватини синдиришнинг ҳам ўзига яраша чоралари бор.\nАбдуллоҳ розияллоҳу анҳудан ривоят қилинади: «Расулуллоҳ соллаллоҳу алайҳи васалламнинг: «Эй ёшлар жамоаси, сиздан ким никоҳга қодир бўлса, уйлансин. Албатта, у кўзни тўсувчи ва фаржни сақловчидир. Ким қодир бўлмаса, рўзани лозим тутсин, бу унинг учун бичилишдир», деганларини эшитдим».\nБешовлари ривоят қилган. Агар никоҳга қудрати етмаган ёшлар бўлса, рўза тутмоқлари керак. Шу йўл билан улар шаҳват қўзишини босадилар. Чунки рўза туфайли кишининг шаҳвати пасайиб, худди бичилган кишига ўхшаб бошқа жинсга шаҳват билан қарамайдиган, фаржини зинога ишлатиш хавфи туғилмайдиган ҳолга келади. Оддий ҳолатларда эса бу икки хавфнинг олдини никоҳ олади. Никоҳдаги шахс ўз шаҳватини ҳалол йўл билан қондиргани учун кўзи номаҳрамларга қарашдан тийилган, фаржи ҳаромга юришдан сақланган бўлади.\nЖарир розияллоҳу анҳудан ривоят қилинади: «Расулуллоҳ соллаллоҳу алайҳи васалламдан тўсатдан назар тушиб қолиши ҳақида сўрадим. Бас, у Зот, кўзингни бошқа томонга бур, дедилар».\nБешовларидан Бухорий ривоят қилмаган. Номаҳрам шахсга қасддан, шаҳват назари билан кўз тикиш ҳаромдир. Аммо ноқасддан назар тушиб қолиши гуноҳ ҳисобланмайди. Аммо ушбу ҳадиси шарифда баён қилинганидек, дарҳол кўзни бошқа томонга буриб олиш шарти билан. Мўмин-мусулмон кишилар бу ҳукмни ҳеч қачон унутмасликлари лозим.\nАли розияллоҳу анҳудан ривоят қилинади: «Набий соллаллоҳу алайҳи васаллам: «Эй Али! Назарга назарни эргаштирма. Албатта, биринчиси сен учун безарар бўлса ҳам, бошқаси ундоқ эмас, дедилар».\nАбу Довуд ва Термизий ривоят қилишган. Биринчи назар номаҳрамга тўсатдан тушгани учун зарарсиз ҳисобланади, гуноҳ бўлмайди. Аммо ундан кейин яна қайта назар солишни тўсатдан, деб бўлмайди, буниси қасддан бўлган бўлади ва гуноҳ ҳисобланади. Ушбу таълимотлар ҳам Ислом жамиятини пок сақлаш, йигит-қиз ва эркак-аёлларни турли ношаръий ишлардан, улардан келиб чиқадиган нохуш оқибатлардан сақлаш учун келгандир.\nИслом шариати ҳукми бўйича эркак кишининг аёлларнинг йўлини тўсиши, тегажоқлик қилиши, гап отиши у ёқда турсин пинҳона назар солиши ҳам ҳаром ҳисобланади. Бу хиёнат ҳисобланади. Уйланмоқчи бўлса, шариат кўрсатмаси бўйича назар солсин, гуноҳ ҳам бўлмайди, биров маломат ҳам қилмайди. Ўз хотинига хоҳлаганича назар солсин, ундан лаззат олсин, савоб бўлади. Аммо бировнинг хотинига ёки бировнинг хотини бўладиган шахсга шаҳват назари билан қарамасин. Агар зино содир бўлмаган чоғида ҳам, кўз зиноси бўлади. Хиёнат содир бўлади. Шунинг учун Аллоҳдан ва қиёмат кунидан умиди бор эркаклар, номаҳрам назарлардан ўзларини сақласинлар, аёл-қизлар эса ўзларини кўз-кўз қилмасинлар.\nАбу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам: «Албатта, Аллоҳ Одам боласига унинг зинодан бўлган насибасини ёзгандир. Уни олмаслиги амри маҳолдир. Бас, икки кўзнинг зиноси назардир. Тилнинг зиноси нутқдир», дедилар». Бошқа бир ривоятда: «Икки қўлнинг зиноси ушлаш, икки оёқнинг зиноси юриб бориш, қулоқнинг зиноси эшитиш, оғизнинг зиноси ўпишдир. Нафс уни орзу ва иштаҳа қилур. Фарж эса они тасдиқлар ёки ёлғонга чиқарур», зиёда қилинган.\nАбу Довуд ва икки Шайх ривоят қилган.\nИслом жамияти том маънодаги пок жамиятдир. Ҳамма томон, ҳамма нарса пок бўлиши керак. Унда зино ҳаром. Шунингдек, зинога сабаб бўладиган нарсалар ҳам ҳаромдир. Бир нарсага сабаб бўладиган нарсаларни ҳаром қилмай туриб, унинг ўзини ҳаром қилиш мантиққа ҳам тўғри келмайди. Шунинг учун зино ҳаром бўлиши билан баробар унга сабаб бўладиган ҳамма нарсалар ҳам ҳаром қилинган.\nБу ишлар қаторига ушбу ҳадиси шарифда зикр этилган шаҳвоний қараш, гап-сўз, тинглов, юриб бориш ва ушлаш ҳам, бу ҳадисда зикр қилинмаган, кейин пайдо бўлган, турли фоҳиша суратлар, фильмлар, ёзувлар, китоблар ва бошқа нарсалар ҳам киради. Ислом жамиятида ундоқ нарсаларга ўрин йўқ. Ҳар бир мусулмон шахс бундоқ нарсаларга яқин йўлламаслиги керак.\nАгар тишингиз оғриса...\nТандир тўлиб нон ёпилди…\nШахсий саҳифага профилга доир одоблар Шахсий саҳифангда бериладиган матнлар исломий шариатимизга мувофиқ бўлиши керак. Масалан, шахсий саҳифани номлаш, унга давоми...\n01:17 / 02.03.2019 1180\n«Ийд» сўзи «қайтиш» маъносини билдиради. Байрамлар қайтақайта келгани учун «ийд» деб номланган. Энг муҳими, ийд кунлари Аллоҳ таолонинг кўплаб хайру баракаси давоми...\n08:04 / 30.11.2016 1860\n«Иймон келтирганлар ва Аллоҳнинг зикри ила қалблари ором топганлар. Аё, Аллоҳнинг зикри ила қалблар ором топмасми» Раъд сураси, 28оят. Бугун сизларга ўз тажрибам давоми...\n00:13 / 21.09.2018 1582\nБир куни устоз шогирдларидан сўради Болаларим Аллоҳ таоло сизни дунё устидан ҳукмрон қилиб қўйганида нима қилар эдингиз Бир шогирд деди Мен ер юзида давоми...\n04:10 / 25.12.2018 2936


22 май 2022, Тошкент вақти: 09:06\nСуриядан қайтган аёллар ва болаларнинг илк гуруҳи - Тошкент, 30 май, 2019 йил.\n«Меҳр – 3» операцияси доирасида Суриядан яна 98 кишининг қайтарилиши ортидан тармоқларда қизғин баҳс кўтарилди.\nОзодликнинг бу борадаги хабарларига изоҳ қолдирган муштарийларнинг бир қисми президент Мирзиёевни олқишлаётган бўлса, бошқа бир гуруҳ уларнинг ва мамлакатнинг келажагидан хавотирда.\nДиний терроризм ва экстремизмнинг қонли оқибатига гувоҳ бўлган аёллар ва болаларга зиддиятли муносабат, Озодлик гаплашган айрим кузатувчиларга кўра, ҳозироқ ҳал қилиши лозим бўлган қатор муаммолар мавжудлигидан даракдир.\nХалқаро экспертларга кўра, Ўзбекистон ҳукуматининг, мавжуд таҳдид ва эҳтимолий оқибатларни бўйнига олган ҳолда, ўз халқаро мажбуриятини бажараётгани таҳсинга лойиқдир.\nАйни пайтда радикаллашув эҳтимолининг сақланиб қолаётгани айримларда террор ўчоғидан қайтган аёллар ва болалардан қўрқувни кучайтирмоқда.\n25 аёл ва 14 нафари чин етим бўлган жами 73 бола\n8 декабрь куни Сурия ва Ироқдан олиб келинган 98 ўзбекистонликнинг 25 нафари аёл, қолганлари 18 ёшгача бўлган болалардир.\nБулар орасида 14 боланинг чин етим экани – на ота, на онаси борлиги алоҳида урғуланди.\nРасмий баёнотларга кўра, булар “ёт ғоялар таъсирига тушиб хорижга чиқиб кетган, бегона мамлакатда турмуш ўртоғи ёки ота-онасидан айрилиб қолган ватнадошлар.\nҚайтарилганлар, аввал қайтарилган 2 гуруҳдаги ватандошлар каби, Тошкент вилояти “Бўстон” соғломлаштириш реабилитация марказига жойлаштирилди. Расмий хабарларга кўра, улар дарҳол тиббий текширувлардан ўтказилган, уларга кийим-кечак ва бошпана берилган. Болалар учун дарслар бошланган.\n2019 йилда ҳам президент топшириғига кўра, Сурия ва Ироқдан жами 220 киши – аёллар ва болалар олиб келинган эди.\n"Ўзбекистон халқаро мажбуриятини бажарди"\nХалқаро ҳамжамият, хусусан, инсон ҳуқуқларини ҳимоя қилиш ташкилотлари Ўзбекистон ҳукуматининг уруш ҳудидидан ўз фуқароларини олиб чиқиш ҳаракатини олқишламоқда.\nЖанубий Калифорния университетининг инсон ҳуқуқлари бўйича профессори ва АҚШ Конгрессининг Инсон ҳуқуқлари бўйича эксперти Стив Свердлоу, қатор Ғарб давлатлари ҳануз иккиланиб турган ишни Ўзбекистон ҳукумати бажарганини айтади.\n“Инсон ҳуқуқлари ҳамжамияти буни олқишлади. Бу ўринда айтиш лозимки, ҳали Ғарбий Европа ва АҚШ ҳукуматлари бундай ишга ҳозирлигини ҳануз кўрсатмаган бир пайтда Ўзбекистон яққол кўзга ташланмоқда. Халқаро мажбуриятлар нуқтаи назаридан ўз фуқароларини бундай вазиятда ташлаб қўйиш – гуманитар бўҳронга сабаб бўлади. Шу боис, Ўзбекистон каби давлатларнинг ўз мажбуриятларини бажараётганини биз олқишлаймиз”.\nАйни пайтда ҳуқуқ фаоли, бу фуқароларни репатриация қилиш ҳали ишнинг бошланиши эканини айтади. Унга кўра, бу шахсларни радикаллашувдан қайтариш, нормал ҳаётга мослаштириш ва айниқса, болаларнинг руҳий соғлигини тиклаш ва бу жараёнда уларнинг ҳуқуқларини сақлаш каби узун ва катта ресурс талаб қиладиган жараён борлигига урғу берди:\n“Назаримда бу аёллар ва болалар билан фуқаролик жамияти вакиллари, мустақил экспертлар, нодавлат ташкилотлар, айниқса аёлларни ҳимоя қилувчи ва уларга тегишли руҳий-ҳуқуқий ёрдам кўрсата оладиган нодавлат ташкилотлари ишлаши зарур. Чунк бу оилаларни де-радикаллаштириш ва зўравон экстремизм олдини олишга қаратилган комплекс чора-тадбирлар бўлиши лозим. Ўзбекистоннинг бу қадами ана шундай ҳозирлик кўрилган, деган хулосани беради. Аммо таъкидлардимки, бу жараёнда фуқаролик жамияти ва мустақил экспертлар бўлмас экан, зўравон экстремизмнинг олдини олиш қарийб имконсиз бўлади”.\nТармоқлар иккига бўлинди\nИжтимоий тармоқлардаги реакция Суриядан қайтарилаётган ўзбекистонликларга жамиятдаги муносабат ҳануз жуда зиддиятли эканини кўрсатмоқда.\nFacebook тармоғида қолдирилган шарҳлар, 2020\nБир тоифа “Ислом давлати” террор ташкилотининг ташвиқотига алданиб, уруш ҳудудларига бориб қолган аёлларнинг болалари билан қайтарилишини олқишламоқда.\nБундайлар фикрича, бу аёлларнинг аксари, кўрган азобу уқубатлари ортидан хатосини англаган ва "президентнинг шундай марҳаматига лойиқ"дир.\nЯна бир тараф шарҳловчилар, бу аёлларни ёш болалари билан Сурия ва Ироққа бошлаган – радикал ва экстремистик ғоядан қайтариш мумкинлигига ишонмаётир, улардан жамиятга таҳдид бор, дея қўрқмоқда.\nYouTube тармоғида қолдирилган шарҳлар, 2020\nБошқа бир гуруҳ назарида эса, бу ватандошларга берилаётган бошпанага, аслида иш излаб хорижга кетган, айни пайтда Россия ва Қозоғистон чегарасида палаткаларда яшаётган юзлаб аёллар ва болалар кўпроқ муносиб.\nАйримлар наздида ҳукумат бу ҳаракати билан ҳар қандай радикал гуруҳлар ҳам кечирилиб, иззат-икром билан қабул қилиниши мумкин экан, деган нотўғри ишорани бермоқда.\n"Адашиб кетган бўлса-да, бизнинг фуқароларимиз"\nТармоқларда диний-ижтимоий мавзулардаги чиқишлари билан танилган Ҳасан Муқрий Ўзбекистон ўз фуқароларини, радикал ғояларга алданиб четга чиқиб кетган бўлса-да, қайтариши керак, деган фикрда.\n“Сурия ва шу тарафлардаги жангларда иштирок этган фуқароларини қайтариш бўйича барча мамлакатларга мурожаат борган. Албатта, Ўзбекистон ҳукуматининг бу ёндошуви тўғри, деб биламан. Кетганлар адашиб кетган бўлса-да, бизнинг фуқароларимиз. Уларнинг бошқа жойларда ҳар-хил ишларга аралашиб юрганидан кўра, ватанга қайтиб, бирор иш билан банд бўлиб, керак бўлса, жамият назоратида бўлгани яхши ҳисобланади. Хавфсизлик жиҳатидан ҳам шу йўл фойдали, деб ўйлайман”.\nБундан ташқари, Муқрий бу шахсларнинг радикаллашуви ҳам нисбий, деган ишончда.\n“Радикаллашувга келсак, бу нисбий нарса. Биринчидан, радикаллашмасдан туриб, шунчаки қизиқиб кетиб қолганлар бор, эри мажбурлаб олиб кетган аёллар бор, асосийси, бегуноҳ болалар бор, улар қаёққа борганини ҳам билмайди. Улар бошқа мафкура билан униб-ўсиб, у ерларда яна шунақа фикрдаги одамлар кўпайганидан кўра, бу болаларни ватанга олиб келиб, тарбия қилингани мақсадга мувофиқ. Бу одамлар қайтарилганидан сўнг, улар шундоқ ташлаб қўйилаётгани йўқ. Соғлом ҳаётга қайтариш бўйича тегишли идоралар, баъзида имом домлалар иштирокида тушунтириш ишлари олиб борилмоқда”, - дейди дин олими.\nФарқли диний сиёсат\nЖурналист ва блогер Зафарбек Солижонов фикрича, ижтимоий тармоқлардаги баҳслар – Ўзбекистоннинг аввалги президенти Ислом Каримов ва ҳозирги президенти Шавкат Мирзиёев давридаги фарқли диний сиёсат маҳсулидир.\n“Олдинги ҳукумат даврида динга жуда қаттиқ қарши турилган, соқол қўйган, ўранган ва бир жойга тўпланганлар доим аввалги МХХ назоратида бўлган, одамлар намоз ўқишга қўрқиб қолган, диний билим бериш умуман бўлмаган эди", деб ёзади у.\nСолижоновнинг фикрича, қайтаётганлар таҳдиди борасидаги хавотирларга ўрин йўқ. Ўзбек куч тизимлари уларни назорат қилиш бўйича етарли тажрибага эга.\n"Давлат – ИИВ, ДХХ ва участка инспекторлари, маҳалла органлари буларни назорат қилади. Вақтинча бўлса ҳам буларнинг ҳаракатлари назоратда туради. Агар яна радикаллашадиган бўлса, уларга чора кўрилади, деб ўйлайман. Бизнинг давлат ташкилотилари, айниқса ҳуқуқни муҳофаза қиладиган ташкилотлар буни жуда яхши уддалайди, бундан хавотир олмаслик керак, деб ўйлайман”.\nЎзбекистонлик илк гуруҳ - 156 аёл ва бола "Меҳр" инсонпарварлик операцияси доирасида 2019 йилнинг 30 майида махсус авиарейс билан Тошкентга олиб келинган. \nРасмий баёнотларда бу инсонларга ҳукумат томонидан "тиббий, психологик, моддий ва маънавий ёрдам кўрсатилиши, уларнинг тинч ҳаётга қайтиб, жамиятга мослашиши, таълим ва ижтимоий дастурларда иштирок этиши учун зарур шароит яратилиши, бошпана ва иш билан таъминлаш чоралари кўрилиши" айтилганди.\nАммо, уруш ҳаракатлари содир бўлган ҳудудлардан қайтган ва турмуш ўтоқлари, яқинлари бу урушларда иштирок этган ёки ўлган бу аёллар орасида радикализм, терроризм ва экстремизм билан боғлиқ айбловларда айбланган ёки жазоланганлари ҳам бўлдими ёки йўқми - бу ҳақда Озодликда аниқ расмий маълумот йўқ.


Аллоҳнинг исм ва сифатлари: Салом исмининг маъноси\nBy Муҳаммад Ҳабибуллоҳ on 10/31/2015 АЛЛОХНИНГ ИСМ ВА СИФАТЛАРИ АҚИДА ИСМЛАРНИНГ МАЪНОЛАРИ\nСалом араб тилиги “саломат” сўзидан олинган бўлиб, тинчлик, омонлик ва саломатлик маъноларини ифодалайди. Фурқон сурасининг 63-оятида ҳам худди шу маънода келган: “Раҳмоннинг бандали ерда тавозе билан юрадиган, агар уларга жоҳил кимсалар (бемаъни) хитоб қилишса “Омон бўлинглар” дейдиган инсонлардир”. Мусо ва Ҳорун алайҳиссаломлар Фиръавнга: “Биз Раббинг ҳузуридан сенга мўъжиза келтирдик. Ҳидоятга эргашганларга тинчлик-омонлик бўлсин!” – дейишганида ҳам худди шу маъно назарда тутилган. Мусулмон киши учун ҳақиқий тинчлик-омонлик фақат жаннатда бўлади. Шу боисдан жаннат “Дорус салом”, яъни “Омонлик уйи” деб аталган.\nМусулмонлар бир-бирлари билан кўришганларида “Сизга саломатлик бўлсин” маъносини ифодалаш ниятида “Ассалому алайкум” дейдилар.\nАллоҳ таолонинг Салом исми ҳақида Ибн Касир роҳимаҳуллоҳ шундай дейди: “Салом – зоти, сифати ва қилган ишларида комил бўлгани учун барча айбу нуқсонлардан пок дегани”.\nБу исм мўминлар унинг азобидан омонда қолишини ифодалайди, деган фикрлар ҳам бор.\nИмом Қуртубий роҳимаҳуллоҳ шундай дейди: “Уламолар ўртасида Аллоҳ таолонинг Салом исми арабча “саломат” сўзидан олинганида хилоф йўқ. Бироқ бу исм нима маънони ифодалаши ҳақида уламоларимиз уч хил фикр айтганлар:\nбарча айбу нуқсонлардан пок;\nқиёмат куни жаннатда бандаларига салом берувчи;\nодамлар У зот зулм қилишидан омонда”.\nСалом исмининг имом Қуртубий роҳимаҳуллоҳ айтган ҳар уччала маъноси ҳам Аллоҳ таолода бор эканида шак-шубҳа йўқ. Зеро, У барча айбу нуқсонлардан пок, жаннатда Ўз бандаларига салом берадиган, асло ва асло ҳеч кимга зулм қилмайдиган зотдир. Бу ҳақда Аллоҳ таоло шундай деган: “(Мўминлар Аллоҳга) рўбарў бўладиган кунда уларга (Аллоҳ томонидан йўлланадиган) салом бўлур. (Аллоҳ) улар учун улуғ мукофот (яъни жаннат) тайёрлаб қўйгандир” (Аҳзоб: 44).\nРасулуллоҳ соллаллоҳу алайҳи ва саллам “Аллоҳга салом бўлсин!” дейишдан қайтарганлар. Чунки Аллоҳ таолонинг Ўзи Саломдир. Биз саломдан назарда тутаётган тинчлик ва омонлик Аллоҳ таолонинг қўлида. Шундай экан, бизнинг “Аллоҳга салом бўлсин!” деган гапимиз гўёки “Аллоҳни сақласин!” дегандек бўлади. Шунинг учун Расулуллоҳ соллаллоҳу алайҳи ва саллам бизни бундай дейишдан қайтарганлар. Анас розияллоҳу анҳудан ривоят қилинган қуйидаги ҳадис ҳам худди шу маънони ифодалайди: “Жаброил алайҳиссалом келиб, Расулуллоҳ соллаллоҳу алайҳи ва салламга: “Аллоҳ таоло Хадичага салом айтди” – деди. Пайғамбаримиз соллаллоҳу алайҳи ва саллам бу хабарни Хадича онамизга айтганларида у киши: “Аллоҳ таоло Саломдир. Сизга ҳам, Жаброилга ҳам салом ва Аллоҳнинг раҳмати ҳамда баракоти бўлсин!” – дедилар” (Насоий ривояти). Демак, Аллоҳ таолога салом айтиш мумкин эмас, салом айтиб юборган кишининг саломига алик олишда эса бу хабарни етказган одамга ҳам салом бериш одобдандир.\nAvvalgi maqolaУлуҳият тавҳидидаги ширк\nKeyingi maqola Ярим дақиқа: Эр-хотин муносабатларини бузувчи воситалар


Муддатидан олдин овоз бериш вақти белгиланди | Хабарлар | Самарқанд вилояти ҳокимлиги\nМуддатидан олдин овоз бериш вақти белгиланди\n16 ноябрь куни Ўзбекистон Республикаси Президенти сайловини ўтказувчи 7-Самарқанд округ сайлов комиссиясининг навбатдаги мажлиси ўтказилди.\nКомиссия раиси Ф.Тошев бошқарган мажлисда дастлаб сайлов участкаларида муддатидан олдин овоз беришни ташкил этиш ҳақидаги масала кўриб чиқилди.\n“Ўзбекистон Республикаси Президенти сайлови тўғрисида”ги қонуннинг 31-моддасига кўра, сайлов куни ўз яшаш жойида бўлиш имкониятига эга бўлмаган сайловчи муддатидан олдин овоз бериш ҳуқуқига эга.\nМуддатидан олдин овоз бериш сайловга ўн кун қолганида бошланади ва сайловга бир кун қолганида тугалланади. Шундан келиб чиқиб, округ сайлов комиссияси округ ҳудудидаги сайлов участкаларида муддатидан олдин овоз бериш 2016 йил 24 ноябрь куни бошланиб, 2 декабрь куни якунланиши тўғрисида қарор қабул қилди. Сайловчилар ушбу кунларда соат 9.00 дан 18.00 га қадар участка сайлов комиссияларига мурожаат қилиши мумкин.\nШунингдек, мажлисда халқ депутатлари туман, шаҳар Кенгашларининг мурожаатлари асосида айрим участка сайлов комиссиялари таркибига ўзгартишлар киритилди.\nСиёсий партиялар вилоят кенгашларининг округ сайлов комиссиясига йўллаган хатлари асосида уларнинг кузатувчиларига Марказий сайлов комиссияси томонидан тасдиқланган намунадаги мандатларни бериш тўғрисида қарор қабул қилинди. Вилоятдаги оммавий ахборот воситаларининг мурожаатлари эътиборга олиниб, бир гуруҳ журналистлар аккредитациядан ўтказилди.\nМажлисда комиссия ваколатига оид бошқа масалалар ҳам кўриб чиқилди.\nШу куни округ матбуот марказида оммавий ахборот воситалари вакиллари учун матбуот анжумани ўтказилди.\nУнда 7-Самарқанд округ сайлов комиссияси раиси Ф.Тошев округ ҳудудида сайлов кампаниясининг бориши, Ўзбекистон Республикаси Президентлигига номзодларнинг сайловолди ташвиқоти ҳақида маълумот берди.\nТаъкидландики, бугунги кунда вилоятдаги сайлов участкаларида сайловни уюшқоқлик билан, юксак савияда ўтказиш юзасидан зарур чора-тадбирлар кўрилмоқда.\n“Ўзбекистон Республикаси Президенти сайлови тўғрисида”ги қонун асосида Ўзбекистон Республикаси Президентлигига номзодларга ўз сайловолди ташвиқотини олиб бориш учун тенг имконият ва шарт-шароитлар яратиб берилди.\nХусусан, сайловолди ташвиқоти даврида Ўзбекистон Республикаси Президентлигига номзодларнинг ҳар бирига ўз сайловолди дастурларининг асосий қоидаларини сайловчиларга етказиш учун Самарқанд вилоят телерадиокомпаниясининг телерадиоканалларида 140 дақиқадан эфир вақти, “Зарафшон” газетасида 3 саҳифадан, “Самаркандский вестник” ва “Овози Самарқанд” газеталарида 2 саҳифадан нашр майдони бепул ажратилди. Сиёсий партиялар ва Президентликка номзодлар бу имкониятдан самарали фойдаланмоқда.\nСиёсий партиялар вилоят кенгашлари округ сайлов комиссиясига мурожаат қилиб, номзодларнинг дастурларини кенг тарғиб этиш учун вилоят газеталарида қўшимча бепул босма майдони ажратишни сўраган эди. Округ сайлов комиссиясининг 6 ноябрь куни ўтказилган мажлисида ушбу мурожаатлар қаноатлантирилиб, газеталар таҳририятлари имкониятларидан келиб чиққан ҳолда номзодларнинг ҳар бирига тенг миқдорда қўшимча бепул босма майдони ажратиш тўғрисида қарор қабул қилинди.\nБундан ташқари, номзодлар сайловчилар билан учрашувлар ўтказиш орқали сайловолди ташвиқотни олиб бормоқда. Вилоятимизда ҳам Ўзбекистон Республикаси Президентлигига номзодларнинг сайловчилар билан учрашувлари бўлиб ўтди. Айни кунларда номзодларнинг ишончли вакиллари жойларда сайловчилар билан учрашувлар ўтказмоқда.\nМатбуот анжуманида журналистлар ўзларини қизиқтирган саволларга жавоб олдилар.\nОхирги ўзгариш: 17/11/2016 20:13. Кўрилганлиги: 1230\nМатериал манзили: https://samarkand.uz/press/news/muddatidan-oldin-ovoz-berish-vaqti-belgilandi-2016


Қобул Тошкентнинг биродарлашган шаҳарлари сафига қўшилиш ниятида — Review.uz\nЎзаро мулоқот давомида Тошкент ва Қобул ўртасида турли соҳаларда ўзаро манфаатли алоқаларни йўлга қўйиш ҳамда ривожлантириш масаласи муҳокама этилди.Тошкент шаҳар ҳокимининг ўринбосари Шароф Раҳмонов Ўзбекистон ва Афғонистон ўртасидаги муносабатларга тўхталар экан, Президент Шавкат Мирзиёев раҳбарлигида мамлакатларимиз ва халқларимиз ўртасидаги дўстлик ва ҳамкорлик муносабатлари янги босқичга кўтарилганлигини эътироф этди.\nХусусан, Тошкент ва Қобул ўртасидаги муносабатларни ривожлантиришга эътибор қартиб, жуда кўп соҳаларда ҳамкорлик алоқаларни йўлга қўйиш имкониятлари кенг эканлигини таъкидлаб ўтди.\nСуҳбат давомида Қобул шаҳар ҳокимининг ижтимоий-маданий масалалар бўйича ўринбосари Муҳаммад Фозил Шарифий дўстона қабул ва ўзбекона меҳмондўстлик учун миннатдорлик билдириб, халқларимизнинг дўстлик ва ҳамкорлик алоқалари узоқ тарихга бориб тақалишини маълум қилди.\nТошкентдаги ўзгариш ва янгиланиш жараёнларини, маданий меросга эътибор ва барча соҳаларги ютуқларни эътироф этиб, Ўзбекистон пойтахтининг бу йўналишдаги тажрибаси улар учун муҳимлигини айтиб ўтди ва ўзаро ҳамкорлик борасида қатор таклифларини баён қилди.\nБугунги кунда Тошкент билан биродарлашган шаҳарлар кўплигини қайд этиб, Қобул томони ҳам уларнинг сафига қўшилиш ниятида эканлигини билдирди. Шунингдек, айни пайтда Қобулда Темурийлар ва Бобур даврида қурилган тарихий иншоотлар борлигини қайд этиб, уларни реконструкция қилишда бизнинг мутахассислар маслаҳати ва амалий ёрдами аҳамиятли бўлишини таъкидлади. Шаҳримиздаги бозорларнинг иш тажрибасини ўрганиш, Тошкент ва Қобул ҳайвонот боғлари ўртасида мустаҳкам ҳамкорликни йўлга қўйиш, чиқиндиларни йиғиш ва утиллаштириш йўналишида ҳамкорлик қилиш бўйича таклифларини айтиб ўтди. Меҳмоннинг сўзларига кўра, айни пайтда Қобулдаги ҳайвонот боғининг ҳудуди 6 гектардан иборот бўлиб, ҳукумат томонидан унга яна 20 гектар ер қўшиб берилди. Шу сабабли Қобул ҳокимлиги боғ фаолиятини ривожлантириш учун иқлими ўхшаш бўлган ҳудудларнинг шаҳарлари билан яқиндан ҳамкорликни ўрнатиш ҳаракатида.\nШароф Раҳмонов Қобул ҳокимлигининг ҳамкорлик таклифлари Тошкент учун аҳамиятли эканлигини қайд этди ва бундан буён томонлар ўртасидаги алоқалар мунтазам ривожланиб боришига ишонч билдирди.\n12 та банк жисмоний шахсларнинг кредит тўловларини кечиктирди\nЖиззах вилоятидаги агрокластер қандай қилиб Ўзбекистонда озиқ-овқат хавфсизлигини қўллаб-қувватламоқда?


Қозоғистон президенти халққа илк мурожаатида сиёсий эркинликлар ҳақида гапирди\n17 феврал 2020, Тошкент вақти: 05:40\nПолиция ходимлари ўтказилиши кутилаётган митинг иштирокчиларини ушлаб олиб кетяпти. Алмати шаҳри, 2019, 10 июль.\nҚозоғистон президенти Қасим-Жомарт Тоқаев давлат раҳбари лавозимидаги фаолиятини бошлаганидан буён биринчи марта мамлакат парламентида Қозоғистон халқига мурожаат қилди.\nЎз мурожаатида Тоқаев фуқароларнинг сиёсий ҳуқуқ ва эркинликларига тўхталиб, маҳаллий давлат органлари тинч акцияларга рухсат бериши лозимлиги ва бунинг учун жой ажратишлари кераклиги, бундай жойлар “шаҳар чеккасида бўлмаслиги кераклиги” тўғрисида гапирди.\n– Агар тинч акцияларда қонун бузилмаса ва бошқа фуқароларга ҳалақит бермайдиган бўлса, у ҳолда ён босиш керак ва қонунда белгиланганидек намойиш ўтказишга рухсат бериш лозим, бунинг учун махсус жой ажратилиши керак. Бу жой шаҳар четида бўлиши керак эмас, - деди президент парламентда Қозоғистон халқига қилган мурожаатида.\nШу билан бирга у “Конституцияга зид ҳар қандай ҳаракатлар, безорилик акциялари қонун доирасида таъқиб қилинишини” таъкидлаб ўтди.\nҚозоғистонда қонунга биноан тинч намойиш ўтказиш учун фуқаролар маҳаллий ижроия органларидан рухсат олиши лозим. Одатда маҳаллий ижроия идоралари митинг ўтказиш жойи сифатида турар-жой мавзеларини ёки шаҳар чеккасини таклиф қилишади.\nҲуқуқ ҳимоячилари ва халқаро ташкилотлар Қозоғистоннинг бу соҳадаги қонунини халқаро стандартларга мос келмаслигини айтиб, танқид қилишади, уларнинг фикрича, тинч намойишларни уюштириш ва ўтказиш учун давлат органини олдиндан огоҳлантириб қўйиш етарли бўлиши керак.\nРухсат берилмаган митинглар иштирокчилари полицияга олиб борилади, жаримага тортилади ва ҳибсга олинади. Фаолларнинг сўзларига қараганда, кўп ҳолларда ҳукумат танқид қилинадиган тадбир учун рухсат олишнинг имкони бўлмайди. Ҳукумат ўзлари рухсат берган тинч намойишларнигина қонуний дея тан олади.\nБир неча минг кишилик норозилик намойишлари фонида 9 июнь куни бўлиб ўтган сайловда ғалаба қозониб мансабига киришган Қозоғистон президенти Қасим-Жомарт Тоқаев ғарб журналистларига берган интервьюсида митинглар тўғрисида қонун лойиҳаси ишлаб чиқиш режаси борлигини айтган эди. Танқидчиларнинг таъкидлашича, Тоқаев томонидан ваъда қилинган “янгиликлар” амалдаги қонунчиликда мавжуд.\nСўнгги бир ярим ойда бўлиб ўтган кичик акциялар ва ўнлаб пикетларда иштирокчилар қўлга олинмади. Аввалги шу каби тадбирлар вақтида кўплаб одамлар эҳтимолий норозиликлар тўғрисида пост қолдиргани учун ҳам маъмурий жавобгарликка тортилган эди.


Бегона назар | soglom.uz\nБехос жиринглаган телефон қўнғироғидан эндигина кўзи илинган Нозима чўчиб уйғонди. Бу вақтда соат миллари тунгги бирдан ошган эди. У эринибгина гўшакни кўтарди. Овозидан сархушлиги билиниб турган турмуш ўртоғи уйга қайтаётгани ва у ёлғиз эмаслигини таъкидлаб, тезда меҳмонхонага жой тайёрлаб қўйишни аёлига буюрди.\nУ тезда тараддуд кўрди. Бироздан сўнг эса хўжайни уч оғайниси билан ширакайф ҳолатда уйга кириб келди. Уларнинг еб-ичишидан хабар олган аёл қўшни хонага кириб, “пишиллаб” ухлаб ётган қизалоғи ёнига чўзилди. Бироздан сўнг эса хонага турмуш ўртоғи кириб, Нозиманинг “ҳай-ҳай”лашига ҳам қарамай, қизчасини уйғотиб меҳмонлар ёнига олиб чиқди. Дам ўтмасдан эса ёш хотинини ҳам оғайнилари ўтирган хонага чақириб олди. Анча таниш бўлиб қолган меҳмонлар билан келинчак эшик ёнида туриб саломлашди. Улар ҳам “ғўлдираб-ғўлдираб” уй бекаси билан ҳол-аҳвол сўрашди. Нозима унга бежо қадалаётган номаҳрам кўзлардан жуда хижолат тортди. Унинг устига бегона амакилар томонидан қўлма-қўл бўлаётган қизалоғини кўриб, дили хира бўлди. Хонадан чиқаётган эди ҳамки, турмуш ўртоғи унинг қўлидан бир тортди-да, ёнига ўтқазди. Сўнг бўлар-бўлмас гаплар билан уни ширакайф дўстларига таърифлай кетди. Хижолат тортган жувон эса бу нохуш вазиятдан қандай чиқиб кетишни билмас, қизини ҳам бу маст-аласт даврадан тезроқ олиб кетишни ўйларди. Сўнгра чой дамлаш баҳонасида қизчаси билан хонани тарк этди. Аёл қизчасини хонага қулфлаб, ўзи эса чойни янгилади. Бироқ, меҳмонхонага киришга шошилмади. Чунки ҳаяллаган хотинининг изидан хўжайини чиқиб келишини у яхши биларди. Шундай ҳам бўлди. Гарчи, ичкилик таъсиридаги эрига гаплари бефойдалагини билса-да, унга яхши гапириб, вазиятни тушунтирди. Турмуш ўртоғи яна бир нималарни “ғўлдираб”, чойнакни кўтарганча меҳмонхонага кириб кетди. Нозима ҳам пайтдан фойдаланиб, қизалоғи ёнига кириб ичкаридан хонани қулфлаб олди. Қўшни хонадан эркакларнинг бепарда гаплари-ю, хандон отиб кулишларини тинглар экан, ароқни кашф этганга лаънат айтди. Бегона назарлардан аёлини асраш ўрнига, ўртоқларига кўриниш беришга мажбурлаган эридан ҳам нафратланди. Кўзига ёш олди. “Олдинлари бегона аёл ва эркаклар ўртасидаги ўзаро муносабатларда масофа сақланар эди”, дея ўйлади у. Ҳозир эса давраларда бегона эркаклар билан оғиз-бурун ўпишиб, қадаҳ уриштираётган ожизаларни кўп учратиш мумкин.\nЯна ўқинг: Мамлакатимиз тараққиёти инновацион ғоялар, фан ва технологияларга боғлиқ\nНозима шуларни ўйлар экан, турмуш ўртоғининг оғайнилари шовқин солиб меҳмонхонадан чиқишди. “Хайрият”, дея эркин нафас олди аёл.\nНозима тез-тез меҳмонхонадаги дастурхонни йиғиштириб, ухлашга чоғланди. Чунки унинг ичи симиллаб оғриётган эди. Бироқ, шу пайт эшик очилиб, қаршисида ширакайф эри пайдо бўлди… Ундан ўзини нари қилишга юкли аёлнинг кучи етмади…\nЭртаси куни эса у кучли дард билан туғруқхонага йўл олди. Нозима туғруқ жараёнида ҳушини йўқотди. Малакали шифокорлар кўмагида унинг ҳаёти сақлаб қолинган бўлсада, аммо ой-куни яқинлашганда ҳомиласи нобуд бўлган эди…


С начала работы biznes-daily.uz 8 356 326\n29.03.2018 | Номер: №35(2358) | |\nҚорақалпоғистон Республикаси Бош филиали томонидан Ўзбекистон Республикаси Вазирлар Маҳкамасининг 2015 йил 7 октябрдаги 285-қарори бўйича 2018 йил 12 март куни ўтказилган танлов натижалари тўғрисида маълумот\nМаиший хизмат кўрсатиш шохобчаси қуриш учун Амударё тумани, Чардара МФЙ, Зебинисо кўчаси ҳудудидаги умумий майдони 120 кв.м. бўлган ер участкаси, бошланғич баҳоси – 78 870 сўм, сотилиш баҳоси – 80 000 сўм. 2. Маиший хизмат кўрсатиш шохобчаси қуриш учун Амударё тумани, Чардара МФЙ, Зебинисо кўчаси ҳудудидаги умумий майдони 120 кв.м. бўлган ер участкаси, бошланғич баҳоси – 78 870 сўм, сотилиш баҳоси – 80 000 сўм. 3. Аҳолига савдо ва маиший хизмат кўрсатиш шохобчаси қуриш учун Амударё тумани, Қуюқ кўпир ОФЙ, Ўзбекистон маҳалласи ҳудудидаги умумий майдони 120 кв.м. бўлган ер участкаси, бошланғич баҳоси – 66352 сўм 80 тийин, сотилиш баҳоси – 70 000 сўм. 4. Аҳолига савдо ва маиший хизмат кўрсатиш шохобчаси қуриш учун Амударё тумани, Қуюқ кўпир ОФЙ, Ўзбекистон маҳалласи ҳудудидаги умумий майдони 120 кв.м. бўлган ер участкаси, бошланғич баҳоси – 66 352 сўм 80 тийин, сотилиш баҳоси – 70 000 сўм. 5. Аҳолига савдо ва маиший хизмат кўрсатиш шохобчаси қуриш учун Амударё тумани, Қуюқ кўпир ОФЙ, Ўзбекистон маҳалласи ҳудудидаги умумий майдони 120 кв.м. бўлган ер участкаси, бошланғич баҳоси – 66 352 сўм 80 тийин, сотилиш баҳоси – 70 000 сўм. 6. Маиший хизмат кўрсатиш шохобчаси қуриш учун Амударё тумани, Холимбег ОФЙ, Аёқчи маҳалласи ҳудудидаги умумий майдони 100 кв.м. бўлган ер участкаси, бошланғич баҳоси – 55 294 сўм 70 тийин, сотилиш баҳоси – 70 000 сўм. 7. Маиший хизмат кўрсатиш шохобчаси қуриш учун Амударё тумани, Холимбег ОФЙ, Аёқчи маҳалласи ҳудудидаги умумий майдони 100 кв.м. бўлган ер участкаси, бошланғич баҳоси – 55 294 сўм 70 тийин, сотилиш баҳоси – 70 000 сўм. 8. Маиший хизмат кўрсатиш шохобчаси қуриш учун Амударё тумани, Холимбег ОФЙ, Аёқчи маҳалласи ҳудудидаги умумий майдони 100 кв.м. бўлган ер участкаси, бошланғич баҳоси – 55 294 сўм 70 тийин, сотилиш баҳоси – 80 000 сўм. 9. Маиший хизмат кўрсатиш шохобчаси қуриш учун Амударё тумани, Холимбег ОФЙ, Аёқчи маҳалласи ҳудудидаги умумий майдони 100 кв.м. бўлган ер участкаси, бошланғич баҳоси – 55 294 сўм 70 тийин, сотилиш баҳоси – 80 000 сўм. 10. Аҳолига савдо ва маиший хизмат кўрсатиш шохобчаси қуриш учун Амударё тумани, Қуюқ кўпир ОФЙ, Янгиқишлоқ аҳоли пункти ҳудудидаги умумий майдони 240 кв.м. бўлган ер участкаси, бошланғич баҳоси – 132 705 сўм 60 тийин, сотилиш баҳоси – 150 000 сўм. 11. Автобекатга қўшиб савдо дўкони қуриш учун Амударё тумани, Қиличбой ОФЙ таркибидаги Хизр эли МФЙ ҳудудидаги умумий майдони 25 кв.м. бўлган ер участкаси, бошланғич баҳоси – 13 825 сўм 50 тийин, сотилиш баҳоси – 50 000 сўм. 12. Тўйхона ва умумий овқатланиш шохобчаси қуриш учун Амударё тумани, Қипчоқ ОФЙ, Кўкчи аҳоли пункти ҳудудидан умумий майдони 1250 кв.м. бўлган ер участкаси, бошланғич баҳоси – 691 175 сўм, сотилиш баҳоси – 700 000 сўм. 13. Савдо ва маиший хизмат кўрсатиш шохобчаси қуриш учун Беруний тумани, Беруний ОФЙ 569-контур ҳудудидаги умумий майдони 144 кв.м. бўлган ер участкаси, бошланғич баҳоси – 79 621 сўм, сотилиш баҳоси – 79 621 сўм. 14. Маиший хизмат кўрсатиш шохобчаси қуриш учун Беруний тумани, Озод ОФЙ 1779-контур ҳудудидаги умумий майдони 144 кв.м., минимал қиймати бўлган ер участкаси, бошланғич баҳоси – 79 621 сўм, сотилиш баҳоси – 80 000 сўм. 15. Маиший хизмат кўрсатиш шохобчаси қуриш учун Беруний тумани, Озод ОФЙ 1779-контур ҳудудидаги умумий майдони 144 кв.м., минимал қиймати бўлган ер участкаси, бошланғич баҳоси – 79 621 сўм, сотилиш баҳоси – 80 000 сўм. 16. Маиший хизмат кўрсатиш шохобчаси қуриш учун Беруний тумани, Озод ОФЙ 1779-контур ҳудудидаги умумий майдони 144 кв.м., минимал қиймати бўлган ер участкаси, бошланғич баҳоси – 79 621 сўм, сотилиш баҳоси – 80 000 сўм. 17. Савдо, маиший хизмат кўрсатиш шохобчаси қуриш учун Беруний тумани, Беруний ОФЙ 639-контур ҳудудидаги умумий майдони 120 кв.м. бўлган ер участкаси, бошланғич баҳоси – 66 351 сўм 50 тийин, сотилиш баҳоси – 66 351 сўм 50 тийин. 18. Савдо, маиший хизмат кўрсатиш шохобчаси қуриш учун Беруний тумани, Беруний ОФЙ 639-контур ҳудудидаги умумий майдони 120 кв.м. бўлган ер участкаси, бошланғич баҳоси – 66 351 сўм 50 тийин, сотилиш баҳоси – 66 351 сўм 50 тийин. 19. Савдо, маиший хизмат кўрсатиш шохобчаси қуриш учун Беруний тумани, Беруний ОФЙ 639-контур ҳудудидаги умумий майдони 120 кв.м. бўлган ер участкаси, бошланғич баҳоси – 66 351 сўм 50 тийин, сотилиш баҳоси – 66 351 сўм 50 тийин. 20. Автобекат савдо шохобчаси қуриш учун Беруний тумани, Дўстлик ОФЙ 1228-контурида умумий майдони 48,0 кв.м. бўлган ер участкаси, бошланғич баҳоси – 26 540 сўм 62 тийин, сотилиш баҳоси – 1 200 000 сўм. 21. Қурилиш моллари дўкони қуриш учун Беруний тумани, Абай ОФЙ 1202-контурида умумий майдони 1800,0 кв.м. бўлган 1-ер участкаси, бошланғич баҳоси – 995 274 сўм, сотилиш баҳоси – 1 000 000 сўм. 22. Маиший хизмат кўрсатиш шохобчаси (суратхона, ксерокопия) қуриш учун Беруний тумани, Абай ОФЙ 1202-контурида умумий майдони 900,0 кв.м. бўлган 2-ер участкаси, бошланғич баҳоси – 497 637 сўм, сотилиш баҳоси – 500 000 сўм. 23. Ҳунармандчилик устахонаси қуриш учун Беруний тумани, Абай ОФЙ 1202-контурида умумий майдони 900,0 кв.м. бўлган 3-ер участкаси, бошланғич баҳоси – 497 637 сўм, сотилиш баҳоси – 500 000 сўм. 24. Дорихона биноси қуриш учун Беруний тумани, Саркоп ОФЙ 370-контуридан умумий майдони 144 кв.м. бўлган ер участкаси, бошланғич баҳоси – 91 566 сўм 72 тийин, сотилиш баҳоси – 95 000 сўм. 25. Кийим тикиш ва таъмирлаш устахонаси қуриш учун Беруний тумани, Саркоп ОФЙ 370-контуридан умумий майдони 144 кв.м. бўлган ер участкаси, бошланғич баҳоси – 91 566 сўм 72 тийин, сотилиш баҳоси – 92 000 сўм. 26. Кўп тармоқли ун тегирмони биноси қуриш учун Тўрткўл тумани, Оққамиш ОФЙ, Мискин аҳоли пункти 2-ер майдони ҳудудидаги умумий майдони 2400 кв.м. бўлган ер участкаси, бошланғич баҳоси – 2 278 800 сўм, сотилиш баҳоси – 2 400 000 сўм. 27. Новвойхона қуриш учун Тўрткўл тумани, Шурахон ОФЙ, Қумли аҳоли пунктидан умумий майдони 500 кв.м. бўлган ер участкаси, бошланғич баҳоси – 474 750 сўм, сотилиш баҳоси – 600 000 сўм. 28. Тикувчилик цехи қуриш учун Тўрткўл тумани, Шурахон ОФЙ, Қумли аҳоли пунктидан умумий майдони 500 кв.м. бўлган ер участкаси, бошланғич баҳоси – 474 750 сўм, сотилиш баҳоси – 650 000 сўм. 29. Автобекат ва савдо шохобчаси қуриш учун Тўрткўл тумани, Шурахон ОФЙ, Дургадик аҳоли пунктидан умумий майдони 48 кв.м. бўлган ер участкаси, бошланғич баҳоси – 45 576 сўм, сотилиш баҳоси – 200 000 сўм. 30. Музқаймоқ кафеси қуриш учун Элликқалъа тумани, Бўстон шаҳри, Жалоддин Мангуберди маданият ва истироҳат боғи ҳудудидан умумий майдони 40 кв.м. бўлган ер участкаси, бошланғич баҳоси – 32 346 сўм, сотилиш баҳоси – 40 000 сўм. 11. Спорт товарлари дўкони қуриш учун Элликқалъа тумани, Бўстон шаҳри, Зарафшон кўчасидан умумий майдони 96 кв.м. бўлган ер участкаси, бошланғич баҳоси – 77 632 сўм, сотилиш баҳоси – 80 000 сўм. 32. Ҳожатхона қуриш учун Элликқалъа тумани, Бўстон шаҳри, Жалолиддин Мангуберди номли маданият ва истироҳат боғи умумий майдони 24 кв.м. бўлган ер участкаси, бошланғич баҳоси – 19 408 сўм, сотилиш баҳоси – 20 000 сўм. 33. Кутубхона ва канцелярия моллари дўкони қуриш учун Элликқалъа тумани, Элликқалъа ОФЙ намунавий аҳоли пункти гузарида умумий майдони 361 кв.м. бўлган ер участкаси, бошланғич баҳоси – 237 281 сўм, сотилиш баҳоси – 6 000 000 сўм. 34. Озиқ-овқат дўкони қуриш учун Элликқалъа тумани, Элликқалъа ОФЙ намунавий аҳоли пункти гузарида умумий майдони 50 кв.м. бўлган ер участкаси, бошланғич баҳоси – 32 864 сўм, сотилиш баҳоси – 4 000 000 сўм. 35. Дорихона қуриш учун Элликқалъа тумани, Элликқалъа ОФЙ намунавий аҳоли пункти гузарида умумий майдони 50 кв.м. бўлган ер участкаси, бошланғич баҳоси – 32 864 сўм, сотилиш баҳоси – 4 000 000 сўм. 36. Аралаш моллар дўкони қуриш учун Элликқалъа тумани, Элликқалъа ОФЙ намунавий аҳоли пункти гузарида умумий майдони 50 кв.м. бўлган ер участкаси, бошланғич баҳоси – 32 864 сўм, сотилиш баҳоси – 4 000 000 сўм. 37. Гўзаллик салони қуриш учун Элликқалъа тумани, Сарабий ОФЙ намунавий аҳоли пункти гузаридан умумий майдони 96 кв.м., минимал қиймати 63 098 сўм бўлган ер участкаси, бошланғич баҳоси – 63 098 сўм, сотилиш баҳоси – 400 000 сўм. 38. Автомобилларга техник хизмат кўрсатиш шохобчаси қуриш учун Элликқалъа тумани, Сарабий ОФЙ, Думанқалъа МФЙдан умумий майдони 1250 кв.м. бўлган ер участкаси, бошланғич баҳоси – 821 580 сўм, сотилиш баҳоси – 1 000 000 сўм. 39. Икки қаватли, турар жой ва аҳолига хизмат кўрсатиш иморати қуриш учун Шўманой тумани, Моншақли МФЙ, Ўзбекистон кўчаси ҳудудидаги умумий майдони 300 кв.м. бўлган 2-ер участкаси, бошланғич баҳоси – 233 340 сўм, сотилиш баҳоси – 410 000 сўм. 40. Вулканизация ва автомойка биносини қуриш учун Шўманой тумани, Бегжап ОФЙ ҳудудидаги умумий майдони 600 кв.м. бўлган 1-ер участкаси, бошланғич баҳоси – 393 000 сўм, сотилиш баҳоси – 400 000 сўм. 41. Аҳолига хизмат кўрсатиш биносини қуриш учун Шўманой тумани, Бегжап ОФЙ ҳудудидаги умумий майдони 300 кв. метр, бўлган 3-ер участкаси, бошланғич баҳоси – 196 500 сўм, сотилиш баҳоси – 200 000 сўм. 42. Автомобилларга техник хизмат кўрсатиш ва савдо дўкони биноси қуриш учун Шўманой тумани, Бегжап ОФЙ, ст. Шўманой аҳоли манзили ҳудудидаги умумий майдони 150 кв.м. бўлган 2-ер участкаси, бошланғич баҳоси – 77 280 сўм, сотилиш баҳоси – 80 000 сўм. 43. Савдо дўкони қуриш учун Шўманой тумани, Бирлешик ОФЙ ҳудуди Бирлешик аҳоли пунктидан умумий майдони 150 кв.м. бўлган ер участкаси, бошланғич баҳоси – 77 280 сўм, сотилиш баҳоси – 77 280 сўм. 44. Савдо дўкони қуриш учун Шўманой тумани, Бег-жап ОФЙ ҳудуди Гулистон аҳоли пунктидан умумий майдони 150 кв.м. бўлган ер участкаси, бошланғич баҳоси – 77 280 сўм, сотилиш баҳоси – 80 000 сўм. 45. Икки қаватли дўкон биносини қуриш учун Нукус шаҳри, Каттагар МФЙ ҳудуди Багдад кўчасидан умумий майдони 75,5 кв.м., минимал қиймати 72 103 сўм бўлган ер участкаси, бошланғич баҳоси – 72 103 сўм, сотилиш баҳоси – 80 000 сўм. 46. Икки қаватли дўкон биносини қуриш учун Нукус шаҳри, Қоскул-2 МФЙ ҳудуди Лойиҳа кўчасидан умумий майдони 388 кв.м., минимал қиймати 370 540 сўм бўлган ер участкаси, бошланғич баҳоси – 370 540 сўм, сотилиш баҳоси – 375 000 сўм. 47 Икки қаватли дорихона биносини қуриш учун Нукус шаҳри, Коскол-3 МФЙ ҳудуди Нукус-Чимбой айланма йўлидан умумий майдони 144 кв.м. бўлган ер участкаси, бошланғич баҳоси – 157 248 сўм, сотилиш баҳоси – 160 000 сўм. 48. Икки қаватли дорихона биносини қуриш учун Нукус шаҳри, Коскол-3 МФЙ ҳудуди Нукус-Чимбой айланма йўлидан умумий майдони 144 кв.м. бўлган ер участкаси, бошланғич баҳоси – 32 864 сўм, сотилиш баҳоси – 4 000 000 сўм. 49. Автомобилларга техник хизмат кўрсатиш шохобчаси қуриш учун Нукус тумани, Баканшаклы ОФЙ ҳудудидан умумий майдони 800 кв.м. бўлган 2-ер участкаси, бошланғич баҳоси – 582 088 сўм, сотилиш баҳоси – 590 000 сўм. 50. Нон ишлаб чиқариш цехи қуриш учун Нукус тумани, Такыркул ОФЙ, Калмен овул аҳоли пунктидан умумий майдони 400 кв.м. бўлган 8-ер участкаси, бошланғич баҳоси – 291 044 сўм, сотилиш баҳоси – 300 000 сўм. 51. Дўкон биносини қуриш учун Нукус тумани, Кердер ОФЙ, Қизил уй аҳоли пунктидан умумий майдони 300 кв.м, бўлган ер участкаси, бошланғич баҳоси – 218 283 сўм, сотилиш баҳоси – 218 283 сўм.


«Бизнес-клиника» лойиҳаси: бизнесни қўллаб-қувватлаш учун бепул консалтинг хизматлари\nҲурматли тадбиркорлар! Пандемиянинг бизнесингизга салбий таъсирини юмшатиш имконини ҳеч ўйладингизми? Давлат томонидан яратилаётган шароитлардан хабардор бўлишни истайсизми? Белгиланган имтиёзлардан фойдаланиш ва кўплаб янги чиқаётган қонун ҳужжатларини талқин этилишини хоҳлайсизми? Тўланмаган ижара ҳақи, муддати ўтган тўловлар, иш ҳақи тўловлари билан боғлиқ муаммоларни ҳал қилиш ҳақида бош қотиряпсизми?\nБошингиз оғримасин, 1094 қисқа рақамли колл-марказимизга қўнғироқ қилинг ва мутахассисларимиздан солиқ, божхона ва бошқа масалалар, имтиёзлар ҳамда преференциялар ҳақида бепул ҳуқуқий маслаҳатлар олинг.\nБизнинг t.me/biznes_klinika телеграм каналимизга обуна бўлинг ва қонунчиликдаги ўзгаришлар, бизнесни қўллаб-қувватлаш учун яратилаётган шароит ва берилаётган имтиёзлар тўғрисида ҳар куни нашр этилаётган долзарб маълумотлардан бохабар бўлинг!\nахборот ва ўқув вебинарлар эълонлари;\nқонунчиликдаги ўзгаришлар ва имтиёзлар ҳақида кўргазмали маълумотлар;\n«Сиздан савол, биздан жавоб» рукнидаги хабарлар;\n«Биласизми?» рукнидаги хабарлар;\nахборот ва ўқув вебинарлар видеолари кўриш;\nкўп сўралган саволларга қисқа видео-жавоблар.\nҲеч қандай реклама ва зерикарли матнлар йўқ! Фақатгина қонунчилик ва қарорлардан қисқа кўчирмалар, кўргазмали инфографика кўринишидаги маълумотлар ва видеороликлар мавжуд!\nҲафтада икки маротаба, сешанба ва жума кунлари, долзарб масалалар бўйича вебинарлар ўтказамиз. Маърузачилар сифатида етук мутахассис ҳамда таниқли тадбиркорлар иштирок этишади ва инқироз даврида дуч келган муаммолар ва уларни ҳал қилиш йўллари ҳақида ўз тажриба ва билимлари билан бўлишадилар.\nСизга қизиқ бўлган мавзу вебинарида қатнаша олмаган бўлсангиз, бу қўрқинчли эмас: видео-ёзувини youtube.com/c/BiznesKlinika ютуб-каналимизда кўришингиз мумкин.\nҲаволани босинг ва ишбилармонлар ҳамжамиятига қўшилинг, доимий равишда фойдали маълумот ва маслаҳатлардан мутлақо бепул хабардор бўлинг!\nТелеграм каналимизга обуна бўлинг: t.me/biznes_klinika\nЮтуб каналида вебинарлар ва видео-жавобларни кўринг: youtube.com/c/BiznesKlinika\nЯнгиликларни Фейсбук саҳифасида кузатиб боринг: fb.com/BiznesKlinikaUz\nЛойиҳа ҳақида батафсил маълумот: businessinfo.uz/biznes_klinika\nСаволлар бўйича 1094 қисқа рақамига қўнғироқ қилинг!\n«Бизнес-клиника» лойиҳаси Савдо-Саноат Палатаси ва БМТ Тараққиёт Дастури томонидан Япония ҳукумати молиявий кўмаги асосида амалга оширилмоқда.